PM UMUM BARISAN KABINET BAHARU

KUALA LUMPUR: Perdana Menteri, Tan Sri Muhyiddin Yassin hari ini mengumumkan barisan Kabinet baharu di Perdana Putra, Putrajaya.

Pengumuman itu dibuat selepas beliau menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara pagi ini.

Berikut adalah senarai penuh barisan Kabinet baharu diumumkan Perdana Menteri kelapan. — AlHijrah Online

SENARAI PENUH KABINET

Perdana
Menteri: Tan Sri Muhyiddin Yassin

BARISAN
MENTERI KANAN DAN TIMBALAN MENTERI

1. Menteri
Kanan – Menteri Perdagangan Antarabangsa dan Industri

Datuk Seri Mohamed Azmin Ali

Timbalan Menteri: Datuk Lim Ban Hong (akan dilantik sebagai
senator)

2. Menteri
Kanan – Menteri Pertahanan

Datuk Seri Ismail Sabri Yaakob

Timbalan Menteri: Datuk Seri Ikhmal Hisham Abdul Aziz

3. Menteri
Kanan – Menteri Kerja Raya

Datuk Seri Fadillah Yusof

Timbalan Menteri: YB Datuk Dr Shahruddin Bin Md Salleh

4. Menteri
Kanan – Menteri Pendidikan

Dr Mohd Radzi Md Jidin

Timbalan Menteri I: Dato’ Dr Mah Hang Soon (akan dilantik
sebagai senator)

Timbalan Menteri II: YB Muslimin Bin Yahaya

SENARAI
MENTERI PENUH DAN TIMBALAN MENTERI

Menteri
Kewangan

Tengku Datuk Seri Zafrul Tengku Abdul Aziz (akan dilantik
sebagai senator)

Timbalan Menteri I: YB Datuk Abd. Rahim Bin Bakeri

Timbalan Menteri II: YB Mohd Shahar Bin Abdullah

Menteri di
Jabatan Perdana Menteri (Ekonomi)

Datuk Seri Mustapa bin Mohamed

Timbalan Menteri: YB Arthur Joseph Kurup

Menteri di
Jabatan Perdana Menteri (Tugas-tugas Khas)

Datuk Seri Mohd Redzuan Md Yusof

Timbalan Menteri: Datin Mastura Binti Yazid

Menteri di
Jabatan Perdana Menteri (Parlimen dan Undang-Undang)

Datuk Takiyuddin Hassan

Timbalan Menteri: Datuk Eddin Syazlee Shith

Menteri di
Jabatan Perdana Menteri (Hal Ehwal Agama)

Datuk Seri Dr Zulkifli Mohamad Al-Bakri (akan dilantik sebagai
senator)

Timbalan Menteri: Ahmad Marzuk Shaary

Menteri di
Jabatan Perdana Menteri (Hal Ehwal Sabah dan Sarawak)

Datuk Seri Panglima Dr. Maximus Johnity Ongkili

Timbalan Menteri: YB Dato’ Hajah Hanifah Hajar Taib

Menteri
Pengangkutan

Datuk Seri Ir Dr Wee Ka Siong

Timbalan Menteri: Hasbi Habibollah

Menteri
Alam Sekitar

Datuk Tuan Ibrahim Bin Tuan Man

Timbalan Menteri: Datuk Dr Ahmad Masrizal Muhammad (akan
dilantik sebagai senator)

Menteri Sumber
Manusia

Datuk Seri Saravanan A/L Murugan

Timbalan Menteri: Awang Hashim

Menteri
Wilayah Persekutuan

Tan Sri Annuar Musa

Timbalan Menteri: Datuk Seri Dr Santhara Kumar

Menteri
Wanita dan Keluarga

Datuk Seri Rina Mohd Harun

Timbalan Menteri: Datuk Siti Zailah Mohd Yusoff

Menteri
Pengajian Tinggi

Datuk Dr Noraini Ahmad

Timbalan Menteri: Datuk Dr Mansor Othman

Menteri
Tenaga dan Sumber Asli

Datuk Dr Shamsul Anuar Nasarah

Timbalan Menteri: Ali Anak Biju

Menteri
Dalam Negeri

Datuk Seri Hamzah Zainuddin

Timbalan Menteri I: Datuk Seri Dr Ismail Mohamed Said

Timbalan Menteri II: Jonathan Yassin

Menteri
Kesihatan

Datuk Seri Dr Adham Baba

Timbalan Menteri I: Datuk Dr Noor Azmi Ghazali

Timbalan Menteri II: Datuk Aaron Ago Dagang

Menteri
Pertanian dan Industri Makanan

Datuk Seri Dr Ronald Kiandee

Timbalan Menteri I: Datuk Seri Ahmad Hamzah

Timbalan Menteri II: Datuk Che Abdullah Mat Nawi

Menteri
Pembangunan Luar Bandar

Datuk Dr Abd Latiff Hj Ahmad

Timbalan Menteri I: Datuk Abdul Rahman Mohamad

Timbalan Menteri II: Datuk Henry Sum Agong

Menteri
Luar Negeri

Datuk Seri Hishammuddin Hussein

Timbalan Menteri: Datuk Kamaruddin Jaffar

Menteri
Perdagangan Dalam Negeri dan Hal Ehwal Pengguna

Datuk Alexander Nanta Linggi

Timbalan Menteri: Datuk Rosol Wahid

Menteri
Komunikasi dan Multimedia

Datuk Seri Saifuddin Abdullah

Timbalan Menteri: Datuk Zahidi Zainul Abidin

Menteri
Perumahan dan Kerajaan Tempatan

Zuraida Kamaruddin

Timbalan Menteri: Datuk Seri Ismail Abd Mutalib

Menteri
Sains, Teknologi dan Inovasi

Khairy Jamaluddin

Timbalan Menteri: Ahmad Amzad Hashim

Menteri
Pembangunan Usahawan dan Koperasi

Datuk Seri Dr Wan Junaidi Tuanku Jaafar

Timbalan Menteri: Datuk Wira Mas Ermieyati Samsudin

Menteri
Perusahaan Perladangan dan Komoditi

Datuk Dr Mohd Khairuddin Aman Razali

Timbalan Menteri I: Datuk Seri Dr Wee Jeck Seng

Timbalan Menteri II: Willie anak Mongin

Menteri
Pelancongan, Kesenian dan Kebudayaan

Datuk Seri Hajah Nancy Shukri

Timbalan Menteri: Datuk Dr. Jeffrey G. Kitingan

Menteri Perpaduan Negara

Datuk Halimah Mohamed Sadique

Timbalan Menteri: Datuk Seri Tiong King Sing

Menteri
Belia dan Sukan

Datuk Seri Reezal Merican Bin Naina Merican

Timbalan Menteri: Wan Ahmad Fayhsal Wan Ahmad Kamal (akan dilantik sebagai Senator)


NEGARA ISLAM PUNYAI KEBOLEHAN UNTUK BERSAING: TUN M

KUALA LUMPUR: Negara-negara Islam mempunyai kebolehan, kekuatan dan mampu bersaing dengan negara maju yang lain namun tidak mempunyai kemahuan untuk melakukannya, kata Perdana Menteri Tun Dr Mahathir Mohamad.

Beliau berkata perkara itu menyebabkan mereka dilihat lemah dan mengakibatkan umat Islam terus ditindas, dikuasai dan dizalimi oleh orang lain.

“Dengan jumlah 52 negara Islam di dunia ini, tidak ada satu pun dianggap negara maju, apakah ini kerana larangan daripada agama kita supaya kita tidak maju? Apakah ini bermakna bahawa orang beragama Islam tidak maju, tidak dibenarkan maju?

“Saya ingin jelaskan bahawa kita mampu bersaing dengan mereka. Kita sama dengan orang asing ini…daripada segi kebolehan akal fikiran tapi kita tidak gunakan kurniaan Allah SWT itu dengan cara baik.. dengan cara yang membolehkan kita melindungi agama Islam,” katanya.

Beliau berkata demikian ketika berucap pada Mesyuarat Agung Tahunan kali ke-58 Pertubuhan Kebajikan Islam Malaysia (PERKIM) kali ke-58 di sini, hari ini.

Mengambil kira senario yang melanda ketika ini, Dr Mahathir berkata adalah amat sedih melihat orang Islam di Myanmar misalnya dihalau keluar dari negara mereka manakala di dunia Arab umat Islam di sana lari daripada negara mereka untuk mendapatkan perlindungan di negara lain.

“…dengan pengakuan bahawa kita tidak mampu pun mentadbir dengan baik negara kita…Ini adalah kesalahan kita kerana kita tidak patuh kepada ajaran agama Islam seperti terdapat dalam Al-Quran. Saya harap kita di sini ambil ingatan,” katanya.

Beliau berkata satu masa dahulu, ada negara Islam yang dianggap maju dan kuat dan tiada siapa pun yang dapat menekan umat Islam ketika itu tetapi senarionya berbeza pada hari ini.

“Apabila hal ini berlaku kita patut tanya kepada diri kita sama ada kita patuh atau tidak dengan ajaran Islam. Ajaran Islam memerlukan kita melengkapkan diri dengan tombak, pemanah namun harini ia tidak boleh digunakan, tidak mampu pertahankan umat Islam.

“Kita perlu ada alatan canggih seperti yang digunakan oleh musuh kita…tapi untuk itu kita tidak ada keupayaan…membina dan membekal diri kita dengan alatan untuk mempertahankan umat Islam…secara langsung kita tidak dapat lindungi umat Islam seperti dikehendaki oleh agama kita,” katanya. — BERNAMA


KEMATIAN KANAK-KANAK DI GAZA SEJAK 7 OKT ATASI JUMLAH DI ZON KONFLIK DALAM 3 TAHUN

RAMALLAH: Jumlah kanak-kanak yang dilaporkan terbunuh di Semenanjung Gaza dalam tempoh tiga minggu lalu melepasi angka tahunan kanak-kanak yang maut di zon konflik di seluruh dunia sejak 2019.

Badan amal Save the Children berkata sejak 7 Okt, lebih 3,257 kanak-kanak Palestin dilaporkan terbunuh, termasuk sekurang-kurangnya 3,195 di Gaza manakala 33 lagi di Tebing Barat.

Selain itu, sekurang-kurangnya 6,360 kanak-kanak di Gaza cedera manakala sekurang-kurangnya 180 lagi di Tebing Barat.

Menurut laporan Pertubuhan Bangsa-Bangsa Bersatu, seramai 2,985 kanak-kanak terbunuh di 24 negara pada 2022, diikuti 2,515 pada 2021 manakala 2,674 lagi pada 2020 di 22 negara.

Pada 2019 seramai 4,019 kanak-kanak dilaporkan maut.

Pertubuhan bukan kerajaan itu dalam satu kenyataan di laman sesawangnya berkata kanak-kanak membentuk lebih 40 peratus daripada jumlah kanak-kanak yang terbunuh di Gaza manakala 1,000 lagi kanak-kanak dilaporkan hilang.

Angka kanak-kanak yang hilang itu dipercayai lebih tinggi kerana kebanyakan mangsa dipercayai masih tertimbus di bawah runtuhan bangunan yang musnah dibom tentera penceroboh. –AlHijrah Online


PN TELAH KEMUKA LEBIH 112 SURAT AKUAN BERKANUN AHLI PARLIMEN SOKONG MUHYIDDIN PM KE-10

KUALA LUMPUR: Perikatan Nasional (PN) telah mengemukakan lebih 112 surat akuan berkanun daripada Ahli Dewan Rakyat yang memberikan kepercayaan kepada Ahli Parlimen Pagoh Tan Sri Muhyiddin Yassin, untuk dilantik sebagai Perdana Menteri ke-10.

Setiausaha Agung PN Datuk Seri Hamzah Zainudin dalam kenyataan hari ini memaklumkan, jumlah surat akuan berkenaan mencukupi untuk membentuk Kerajaan Persekutuan baharu.

“Jumlah Surat Akuan yang dihantar melebihi 112, iaitu jumlah kepercayaan majoriti Ahli Dewan Rakyat yang diperlukan untuk pelantikan Perdana Menteri di bawah Perkara 43 Perlembagaan Persekutuan,” katanya.

Semalam, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15), memaklumkan kepada Istana Negara mengenai gabungan parti, dan menamakan calon Perdana Menteri yang dipersetujui untuk membentuk kerajaan baharu sebelum 2 petang hari ini.

Bagaimanapun, Al-Sultan Abdullah hari ini memperkenan tempoh berkenaan dilanjutkan hingga 2 petang esok, susulan permohonan ketua parti politik dan gabungan parti politik yang diterima Istana Negara hari ini.

PRU15, yang paling sengit pernah dihadapi negara, berakhir dengan situasi tergantung apabila tiada parti mendapat majoriti mudah untuk membentuk Kerajaan Persekutuan baharu.

Dalam PRU15 Sabtu lepas, Pakatan Harapan memenangi 82 kerusi, PN (73), Barisan Nasional (30), Gabungan Parti Sarawak (22), Gabungan Rakyat Sabah (enam), Parti Warisan (tiga) dan masing-masing satu kerusi daripada Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang. – AlHijrah Online


CEROBOH TADIKA, POLIS TAHAN LELAKI WARGA BANGLADESH

SHAH ALAM: Polis Kuala Langat menahan seorang lelaki warga Bangladesh pada 10.30 malam tadi kerana dipercayai menceroboh sebuah tadika di Telok Panglima Garang, Banting.

Ketua Polis Kuala Langat Supt Ahmad Ridhwan Mohd Nor @ Saleh berkata lelaki berusia 23 tahun itu ditahan di sekitar kawasan Taman Pahlawan, Banting, susulan laporan polis oleh guru tadika berkenaan Jumaat lepas (1 April).

Ahmad Ridhwan berkata semasa tangkapan dibuat, suspek gagal mengemukakan dokumen pengenalan diri dan hasil soal siasat awal disyaki lelaki itu mempunyai masalah kesihatan mental.

“Suspek direman selama empat hari dan kini ditahan di lokap Balai Polis Banting IPD Kuala Langat.

“Kes disiasat di bawah Seksyen 448 Kanun Keseksaan kerana menceroboh yang memperuntukkan hukuman penjara sehingga enam bulan atau denda sehingga RM3000, jika disabit kesalahan,” katanya dalam kenyataan hari ini.

Sebuah video berdurasi satu minit yang tular di Facebook baru-baru ini memaparkan seorang lelaki dipercayai warga asing menceroboh masuk sebuah tadika di Telok Panglima Garang. – AlHijrah Online


KERETA API TERGELINCIR AKIBAT TANAH MENDAP

JOHOR BAHRU: Sebuah kereta api dari Gemas ke Johor Bahru yang membawa 24 orang penumpang dan empat orang kakitangan tergelincir dari landasan berhampiran Kampung Kurnia, malam tadi.

Ketua Polis Daerah Johor Bahru Selatan (JBS) Asisten Komisioner Mohd Padzli Mohd Zain berkata kejadian berlaku pada 7.49 malam itu melibatkan lima gerabak iaitu tiga gerabak penumpang, satu gerabak generator dan satu gerabak enjin.

“Tiada kecederaan yang dialami oleh kesemua mangsa yang terlibat, dan kejadian dipercayai berpunca dari tanah yang mendap,” kata Mohd Pazli.

Pihak Keretapi Tanah Melayu (KTM) memaklumkan bahawa landasan kereta api tersebut telah mendap terlebih dahulu sebelum kereta api melalui landasan tersebut.

Tambahannya, kejadian ini berlaku di lokasi yang berhampiran dengan projek landasan berkembar.

Ulas Mohd Padzli, kesemua penumpang dan kakitangan KTM yang terlibat dalam kejadian itu meneruskan perjalanan ke Johor Bahru Sentral dengan menggunakan perkhidmatan bas.

Sementara itu, Ketua Pegawai Eksekutif Keretapi Tanah Melayu (KTMB) Mohd Rani Hisham Samsudin memaklumkan, ketika ini perkhidmatan tren dihentikan sementara di stesen Kempas Bahru.

“Penumpang akan disediakan disediakan kenderaan perantara bagi meneruskan perjalanan ke stesen JB Sentral dan sebaliknya.

“Kerja-kerja pemulihan trek sedang giat dijalankan di kawasan kejadian,” katanya.

Pihak KTMB memohon maaf kepada penumpang yang terlibat dalam kejadian itu dan sebarang maklumat akan dimaklumkan dari semasa ke semasa.–AlHijrah Online


AHMAD AZFAR AZRAIE JOHAN MUSABAQAH MAZAMIR DAWUD PERINGKAT ANTARABANGSA

KUALA LUMPUR: Qari cilik, Ahmad Azfar Azraie, 10, yang mewakili Malaysia dalam Musabaqah Tilawah Al-Quran Mazamir Dawud Peringkat Antarabangsa 2022 di Algeria berjaya mengharumkan nama negara.

Menurut perkongsian Jabatan Kemajuan Islam Malaysia (JAKIM), Ahmad Azfar dinobatkan sebagai Johan Musabaqah Tilawah Al-Quran Mazamir Dawud Peringkat Antarabangsa 2022 bagi kategori bawah 15 tahun.

Ketua Pengarah JAKIM, Datuk Hakimah Mohd Yusoff mengucapkan tahniah atas kejayaan Ahmad Azfar.

Pada Julai lalu, Ahmad Azfar dan kakaknya ‘Arifah Azraie, 13, mencipta kejayaan dalam Ihtifal KAFA Kebangsaan (IKK) 2022 apabila masing-masing diumumkan sebagai Johan Tilawah Al-Quran serta tempat ketiga dalam pertandingan yang sama.

Dua beradik tersebut adalah anak pasangan Johan Qari dan Qariah Tilawah al-Quran peringkat negeri Melaka pada 2021 iaitu Azraie Abdul Hak dan Sarrul-Munirah Haris. – AlHijrah Online


RINGGIT KEKAL DI BAWAH 4.00 BERBANDING DOLAR US PADA SEPARUH KEDUA 2016

KUALA LUMPUR, 8 Jun – Ringgit dijangka kekal di bawah paras 4.00 berbanding dolar US pada separuh kedua tahun ini, kata RHB Research.

Ia berkata, ringgit dijangka kekal tidak menentu pada jangka terdekat, berikutan ketidaktentuan dasar kewangan AS, persekitran ekonomi global yang mencabar, kemungkinan penurunan nilai yuan China lagi dan kelemahan pegangan asing yang besar ke atas instrumen pendapatan tetap di negara ini.

“Turun naik itu, bagaimanapun, dilihat lebih rendah berbanding tahun lepas berikutan penstabilan harga minyak serta ketidaktentuan politik domestik yang semakin reda,” katanya.

RHB Research berkata, ringgit yang lebih kukuh pada awal Jun dipacu terutama oleh data pekerjaan AS yang lemah yang membawa kepada peningkatan jangkaan Rizab Persekutuan akan melewatkan kenaikan kadar faedah bulan ini.

“Ini turut disokong penstabilan harga minyak mentah global pada sekitar US$50 setong,” katanya.

Sementara itu dalam nota berasingan, Affin Hwang Capital berkata, rizab antarabangsa Bank Negara Malaysia meningkat sedikit iaitu US$0.1 bilion kepada US$97.3 bilion dalam dua minggu berakhir 31 Mei 2016.

“Paras rizab telah stabil dalam tempoh dua bulan lalu sekitar US$97 bilion,” katanya. Affin Hwang Capital percaya kemampanan lebihan dagangan dan seterusnya lebihan akaun semasa akan terus menyokong paras rizab di negara ini, yang diunjur akan meningkat kepada kira-kira US$100 bilion menjelang akhir 2016.

BERNAMA


PADAH BERGURAU, POLIS MAUT DITEMBAK

SIBU: Seorang anggota polis bertaraf konstabel percubaan maut setelah dipercayai ditembak di bahagian kanan kepalanya, dalam kejadian di rumah sewa rakannya di Lorong 9, Permai, malam tadi.

Menurut Ketua Polis Daerah Sibu, ACP Stanley Jonathan Ringgit, mangsa yang berasal dari Pahang itu baru sahaja bertugas selama satu bulan di Unit Ronda Bermotorsikal (URB) Jabatan Pencegahan Jenayah dan Keselamatan Komuniti (JPJKK) Ibu Pejabat Polis Daerah Sibu, lapor Utusan Borneo.

“Kami dimaklumkan seorang anggota polis ditemui mati dengan kesan tembakan di bahagian atas telinga kanan (kepala) dan masih terduduk di atas sofa dalam rumah,” katanya.

Stanley mengulas, kejadian berlaku di rumah sewa lima rakannya, dan mangsa tinggal di rumah transit di IPD Sibu.

“Sebelum kejadian, mangsa datang ke rumah sewa untuk bermain permainan komputer iaitu sebelum waktu berbuka puasa,” tambahnya.

Mengikut kronologi, seorang suspek dipercayai bergurau dengan mengacukan pistol ke arah kepala mangsa sebelum tertekan picu dan tertembak.

Sewaktu kejadian, seorang saksi berada di luar rumah sedang membasuh motosikal manakala mangsa berada di ruang tamu.

Insiden disiasat mengikut mengikut Seksyen 302 Kanun Keseksaan.–AlHijrah Online


CALON UPKK 2022 TERKESAN PINDAAN TARIKH DISERU KEMUKA RAYUAN – KP

KUALA LUMPUR: Jabatan Kemajuan Islam Malaysia (Jakim) hari ini menyeru ibu bapa dan penjaga kepada calon Ujian Penilaian Kelas KAFA (UPKK) 2022 yang terjejas ekoran pindaan tarikh ujian untuk mengemukakan rayuan kepada agensi pelaksana terlibat.

Pada 27 Okt lepas, jabatan itu mengumumkan pindaan tarikh pelaksanaan UPKK (Bertulis) yang dijadualkan pada 14 hingga 17 Nov depan kepada 28 Nov hingga 1 Dis berikutan Pilihan Raya Umum ke-15 (PRU15).

Ketua Pengarah Jakim Datuk Hakimah Mohd Yusoff berkata pihaknya telah menerima maklum balas daripada ibu bapa dan penjaga berkenaan calon UPKK 2022 yang terkesan dan tidak memungkinkan mereka menduduki peperiksaan.

“Jakim bersetuju menguar-uarkan kepada ibu bapa/penjaga untuk mengemukakan rayuan berserta  dokumen sokongan yang berkaitan kepada agensi pelaksana (pihak berkuasa agama negeri atau pihak yang dipertanggungjawabkan bagi pelaksanaan KAFA di negeri berkenaan) yang menguruskan peperiksaan UPKK sebelum 15 Nov 2022.

“Keputusan rayuan akan dimaklumkan oleh agensi pelaksana kepada calon yang berkenaan sahaja,” katanya dalam kenyataan hari ini.

Hakimah turut menegaskan Jakim sentiasa prihatin dengan keputusan yang telah ditetapkan dan menghargai komitmen semua pihak terhadap keadilan kepada calon UPKK 2022. –AlHijrah Online


Kempen pakai tudung di NZ hari ini

KEJADIAN tembakan rawak di
Christchurch, New Zealand, Jumaat lalu, telah memberi kesan kepada seluruh
dunia.

Malah masyarakat dunia juga tidak
henti-henti melahirkan rasa simpati dan sokongan mereka kepada umat Islam.

Sebagai sokongan, satu inisiatif
untuk menunjukkan tanda solidariti kepada masyarakat Islam di Christchurch,
wanita-wanita di sana diajak untuk memakai tudung pada hari ini.

Kempen dengan tanda pagar
#headscarfforharmony dan #scarvesinsolidarity ini adalah bertujuan untuk
menyokong dan mengalami ‘kesakitan’ dialami oleh masyarakat Islam ekoran
tragedi yang berlaku di Masjid Al Noor di Deans Ave dan Linwood Masjid di
Linwood Ave pada Jumaat, 15 Mac yang lalu.

Sinar Haripa melaporkan kempen memakai tudung ini dijalankan demi memberi penghormatan kepada masyarakat Muslim serta keluarga mangsa dalam tragedi berkenaan.

Hebahan kempen ini dibuat melalui
entri di Facebook dengan memuat naik poster dalam halaman Facebook mereka pada
Selasa.

Sementara itu, salah seorang
pencetus gerakan ini, Thaya Ashman, dipetik laman Stuff berkata, ia bagi
menunjukkan kasih sayang dan sokongan.

“Kami ingin menunjukkan kasih
sayang dan sokongan kami dan meratapi kehilangan 50 ibu, bapa, anak, rakan
sekerja dan rakan selepas serangan pengganas Jumaat lalu di Christchurch.”

“Saya mendengar kisah seorang
wanita yang takut lalu bersembunyi di rumah, terlalu takut untuk pergi ke jalan
ketika dia merasakan hijabnya mengenalinya sebagai sasaran untuk keganasan.
Saya mahu mengatakan ‘kami bersama anda, kami mahu anda merasa rumah di jalan
anda sendiri, kami suka, menyokong dan menghormati anda’ tambahnya.

Presiden Persatuan Muslim New
Zealand, Ikhlaq Kashkari, menyifartkan inisiatif ini sebagai ‘idea yang hebat’.

Selain itu para pemimpin Majlis
Wanita Islam di New Zealand sangat tersentuh dengan gerakan ini dan berkata, ‘sikap
perpaduan dan sokongan ini amat dihargai oleh masyarakat Islam’.


SASAR LEBIH 5,000 KANAK-KANAK TERIMA VAKSIN POLIO DI KUNAK

KUNAK: Perubatan Kawalan Penyakit Berjangkit di Kunak, Dr Izaidi Salman Yazid berkata, kempen imunisasi secara besar-besaran itu bagi membendung penularan penyakit polio di Sabah dan amnya Malaysia.

“Setakat semalam, 25 peratus daripada jumlah sasaran sudah mendapatkan vaksin polio sejak kempen itu diadakan di daerah ini bermula 22 Januari lalu sehingga 21 Februari ini bagi fasa pertama.

“Kemudian diikuti fasa kedua pada 22 Februari hingga 21 Mac iaitu kanak-kanak sama akan diberikan satu dos vaksin lagi,” katanya pada majlis kempen imunisasi polio Sabah di sini hari ini.

Dalam pada itu, Dr Izaidi berkata, ibu bapa yang terlepas membawa anak mereka mendapatkan imunisasi polio pada hari ini boleh terus ke Hospital Kunak, Klinik Ibu dan Anak 1 dan 2, Klinik Desa Madai serta Klinik Desa Lormalong.

Katanya, pada kebiasaan kanak-kanak tidak menunjukkan simptom polio tetapi bermula dengan demam, batuk dan lebih drastik lumpuh iaitu selepas kaki atau tangan kebas.

Sementara itu, Pembantu Menteri Kesihatan dan Kesejahteraan Rakyat Sabah, Norazlinah Arif berkata, masyarakat perlu mengamalkan penjagaan kesihatan dengan mencuci tangan menggunakan sabun.

“Hal ini kerana polio boleh berjangkit melalui makanan atau minuman yang disentuh tangan tercemar najis atau benda mainan yang terkena najis,” katanya.

Beliau turut mengingatkan penduduk Kunak agar menjaga kebersihan persekitaran dengan tidak membuang sampah. — BERNAMA


PILIHAN RAYA TURKIYE: ANWAR UCAP TAHNIAH KEPADA ERDOGAN

KUALA LUMPUR: Perdana Menteri Datuk Seri Anwar Ibrahim menzahirkan ucapan tahniah kepada Recep Tayyip Erdogan yang berjaya dipilih semula sebagai presiden Turkiye.

Dalam ciapan di Twitternya, Anwar mengharapkan agar Malaysia dapat bekerjasama rapat dengan Turkiye untuk meningkatkan lagi hubungan dua hala yang sudah terjalin sebelum ini.

“Tahniah kepada Presiden Recep Tayyip Erdogan kerana dipilih sebagai Presiden Republik Türkiye ke-13 dalam pilihan raya Presiden baru-baru ini.

“Türkiye akan terus memainkan peranan yang membina sebagai pemain serantau dan global yang penting,” katanya hari ini.

Pada Ahad, Erdogan menang jawatan presiden Turkiye mengatasi pencabarnya Kemal Kilicdaroglu dalam pilihan raya penentu.

Lapor media antarabangsa, Erdogan telah memperoleh 52.14 peratus undi, manakala Kilicdaroglu mendapat 47.86 peratus undian.

Erdogan dalam ucapannya berkata 85 juta rakyat Turkiye adalah pemenang dalam pilihan raya negara yang berakhir pada Ahad.

Lebih 64.1 juta orang telah berdaftar untuk mengundi, termasuk lebih 1.92 juta pengundi luar negara dan hampir 192,000 peti undi telah disediakan.—AlHijrah Online


KWSP PERINCIKAN MEKANISME BAGI FSA2 BERMULA 7 APRIL

KUALA LUMPUR: Kumpulan Wang Simpanan Pekerja (KWSP) telah memperincikan mekanisme serta terma dan syarat bagi Fasiliti Sokongan Akaun Dua (FSA2) yang akan dilaksanakan dalam dua fasa, bermula 7 April bagi fasa satu.

Menurut KWSP dalam kenyataan hari ini, ahli yang memenuhi kriteria kelayakan boleh memohon menerusi bank yang mengambil bahagian iaitu MBSB Bank dan Bank Simpanan Nasional (BSN), selain mempertimbangkan penyertaan lebih banyak bank.

“Semasa fasa satu, yang akan bermula pada 7 April dan kekal dibuka selama setahun, ahli yang layak berumur 40 tahun ke atas boleh memohon, tertakluk kepada kesediaan bank yang mengambil bahagian,” menurut KWSP.

Sementara itu, menurut KWSP,  tarikh mula fasa dua untuk ahli di bawah umur 40 tahun akan diumumkan dalam masa terdekat.

Institusi itu memaklumkan dengan kemudahan berkenaan semua ahli KWSP warganegara Malaysia di bawah umur 55 tahun boleh membuat notis awal untuk Pengeluaran Umur 50 Tahun atau 55 Tahun, dengan syarat mereka mempunyai jumlah minimum RM3,000 dalam Akaun Dua KWSP.

“Jumlah pembiayaan maksimum telah ditetapkan pada RM50,000, tertakluk kepada baki Akaun Dua KWSP, dengan tempoh pembayaran balik sehingga 10 tahun,” menurut kenyataan itu.

Jelas KWSP, kadar faedah (konvensional) atau kadar keuntungan (Islamik) yang akan dikenakan oleh bank yang mengambil bahagian di bawah program itu adalah antara empat hingga lima peratus, lebih rendah dan lebih berpatutan daripada kadar pasaran semasa iaitu lapan hingga 15 peratus.

“Sekiranya ahli membuat notis awal untuk Pengeluaran Umur 50 Tahun, KWSP akan membayar prinsipal dan dividen terkumpul daripada Akaun Dua ke dalam akaun pembiayaan ahli dengan bank pada mana-mana peringkat umur antara 50 dan 54 tahun mengikut pilihan ahli.

“Jika ahli memilih Pengeluaran Umur 55 Tahun, KWSP akan membayar prinsipal dan dividen terkumpul daripada Akaun Dua ke dalam akaun pembiayaan ahli dengan bank pada umur 55 tahun,” menurut kenyataan itu.

Selain itu, KWSP memaklumkan jumlah yang dibayar akan digunakan untuk menjelaskan baki pembiayaan peribadi, sekiranya ada, sebelum memulangkan sebarang lebihan kepada ahli.

Menurut badan itu, simpanan ahli akan kekal dalam Akaun Dua dan terus menerima dividen tahunan KWSP, seterusnya membolehkan mereka menerima manfaat daripada kuasa pengkompaunan dividen ke atas simpanan persaraan, di samping masih memenuhi keperluan kewangan jangka pendek mereka.

“Ahli boleh membatalkan notis awal Pengeluaran Umur 50 Tahun atau 55 Tahun dengan memaklumkannya kepada KWSP sekiranya telah menyelesaikan sepenuhnya pembiayaan peribadi mereka.

“Sebaik sahaja notis awal dibatalkan, jumlah yang dipohon untuk pengeluaran (prinsipal dan dividen terkumpul) dalam Akaun 2 boleh digunakan untuk pengeluaran prapersaraan lain daripada KWSP,” katanya

Menurut KWSP, FSA2 bertujuan membantu ahli mendapatkan pembiayaan peribadi daripada institusi perbankan dan simpanan dalam Akaun Dua hanya boleh digunakan untuk membayar pembiayaan peribadi ini menerusi permohonan awal Pengeluaran Bersyarat Umur 50 Tahun atau 55 Tahun, berdasarkan pengeluaran sedia ada yang dibenarkan di bawah Akta KWSP 1991 (Akta).

“Pihak bank akan mentadbir sepenuhnya proses permohonan untuk pembiayaan peribadi melalui kemudahan ini, tertakluk kepada penilaian pembiayaan dan rangka kerja kredit mereka.”

Ahli juga perlu mendaftar atau mengemas kini nombor telefon bimbit menerusi terminal kendiri di mana-mana cawangan KWSP bagi tujuan penerimaan kod pemberian kuasa transaksi (TAC) untuk pengesahan identiti.


EMPAT MINGGU PKPB DI SEMENANJUNG KECUALI PERLIS, PAHANG, KELANTAN

KUALA LUMPUR: Semua negeri di semenanjung kecuali Perlis, Pahang dan Kelantan akan dikenakan Perintah Kawalan Pergerakan Bersyarat (PKPB) selama empat minggu bermula 9 November hingga 6 Disember 2020.

Menteri Kanan (Keselamatan) Datuk Seri Ismail Sabri Yaakob berkata penguatkuasaan itu susulan peningkatan ketara bilangan kes COVID-19 di negeri-negeri terlibat.

“Sidang khas hari ini mendengar pembentangan Kementerian Kesihatan Malaysia (KKM) berhubung kes positif COVID-19 di semenanjung Malaysia iaitu Kedah, Pulau Pinang, Perak, Negeri Sembilan, Melaka, Johor, dan Terengganu.

“KKM telah melaksanakan penilaian risiko dan mendapati terdapat peningkatan ketara bilangan COVID-19 dan kadar kebolehjangkitan di negeri-negeri ini,” katanya dalam sidang media Perintah Kawalan Pergerakan Pemulihan (PKPP) hari ini.

Jelas Ismail Sabri, pelaksanaan PKPB itu membolehkan KKM melaksanakan saringan secara bersasar dan mengurangkan pergerakan dalam kalangan komuniti dan mengekang penularan COVID-19.

Menurut Ismail Sabri, dengan pengumuman tersebut, PKPB di Selangor, Wilayah Persekutuan Kuala Lumpur dan Putrajaya yang dijadual berakhir pada 9 November ini dilanjutkan sehingga 6 Disember 2020. — AlHijrah Online


JAWI BENARKAN SOLAT JEMAAH DAN JUMAT DI PEKARANGAN MASJID DAN SURAU BERMULA 3 JULAI

KUALA LUMPUR: Jabatan Agama Islam Wilayah Persekutuan (JAWI) membenarkan semua majid, surau Jumaat dan surau di seluruh Wilayah Persekutuan memperluaskan had kapasiti 1/3 jemaah ke luar dewan solat utama seperti pekarangan masjid atau surau dan sebagainya bermula Jumaat ini (3 Julai) .

Pengarah JAWI, Mohd Ajib Ismail berkata keputusan itu susulan kebenaran solat di pekarangan masjid dan surau yang diumumkan Menteri Kanan (Keselamatan), Datuk Seri Ismail Sabri Yaakob pada 26 Jun 2020.

“Kebenaran tertakluk kepada kemampuan ahli jawatankuasa masjid, surau dan surau Jumaat mengambil kira pematuhan Prosedur Operasi Standard (SOP) yang menetapkan penjarakan satu meter antara jemaah,” kata Mohd Ajib dalam kenyataan yang dikeluarkan hari ini.

Ketika dihubungi AlHijrah Online, Mohd Ajib berkata pihaknya akan mengeluarkan surat kepada pengerusi masjid dan surau di Wilayah Persekutuan untuk memperluaskan kawasan solat bermula Jumaat ini.

“Saya akan keluarkan surat kepada pengerusi masjid dan surau di Wilayah Persekutuan untuk memperluaskan kawasan solat bukan hanya di dewan solat utama tetapi meliputi ruangan luar dan juga pekarangan masjid atau surau yang kebiasaannya digunakan untuk solat dengan penjarakan satu meter antara jemaah,” kata Mohd Ajib

Sementara itu Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri menyeru orang ramai mengimarahkan masjid dan surau yang sudah dibuka dengan lebih luas.

“Masjid dan surau dalam Wilayah Persekutuan sudah dibuka dengan lebih luas. Jemput imarahkan,” kata Zulkifli dalam ciapan di Twitter rasminya hari ini. – AlHijrah Online / Zaim Zamani


WARGA ASING TUNJUK ISYARAT LUCAH KEPADA POLIS DITAHAN

KUALA LUMPUR: Polis menahan seorang lelaki warga asing yang bertindak menunjukkan isyarat lucah ke arah anggota polis yang bertugas di hadapan pusat beli-belah Lot 10, di sini pada Rabu.

Ketua Polis Daerah Dang Wangi ACP Noor Dellhan Yahaya berkata, siasatan awal mendapati kejadian tersebut berlaku sekitar jam 12.05 tengah malam semalam.

“Polis telah menahan serta membuka kertas siasatan ke atas suspek lelaki bukan warganegara berusia 39 tahun.

“Suspek direman selama tiga hari bermula Rabu bagi membantu siasatan di bawah Seksyen 14 Akta Kesalahan Kecil 1955 dan Seksyen 6(1)(c) Akta Imigresen 1959/63,” katanya dalam satu kenyataan pada Rabu.

Baru-baru ini tular di media sosial sebuah video memaparkan tindakan lelaki itu merakam dirinya sambil menunjukkan jari tengah ke arah dua anggota polis.–AlHijrah Online


8 MAUT, 10 CEDERA SERANGAN DI BAITULMAQDIS TIMUR

BAITULMAQDIS: Sekurang-kurangnya lapan orang terbunuh manakala 10 lagi cedera dalam kejadian tembakan di sebuah penempatan di Baitulmaqdis Timur pada malam Jumaat, menurut Kementerian Luar Israel menerusi ciapan di Twitter.

Menurut perkhidmatan kecemasan Israel, Magen David Adom berkata beberapa orang sedang dirawat kerana mengalami kecederaan serius manakala penyerang telah ditembak mati, lapor Xinhua.

Media Israel melaporkan bahawa serangan bermula di rumah ibadat sebelum merebak ke jalanan.

Insiden itu berlaku beberapa jam selepas pejuang Palestin dari Semenanjung Gaza melancarkan roket ke Israel.

Ketegangan memuncak sejak tentera Israel membunuh sembilan rakyat Palestin, termasuk seorang wanita berusia 61 tahun dalam serbuan di kem pelarian Jenin di Tebing Barat yang diduduki pada Khamis.

Israel mendakwa serbuan itu dilakukan untuk menggagalkan “skuad pengganas” yang merancang serangan terhadap Israel. — AlHijrah Online


56 SET TREN LALUAN KELANA JAYA DIJANGKA BEROPERASI SECARA BERPERINGKAT SUKU KETIGA TAHUN DEPAN – LOKE

KUALA LUMPUR: Sebanyak 56 set tren Transit Aliran Ringan (LRT) laluan Kelana Jaya, dijangka akan beroperasi secara berperingkat menjelang suku ketiga tahun hadapan bagi meningkatkan kekerapan perkhidmatan pada waktu puncak, kata Menteri Pengangkutan Anthony Loke.

Beliau berkata pada masa ini, hanya 38 set tren LRT beroperasi pada waktu puncak dengan kekerapan perkhidmatan lima minit, manakala 18 lagi tidak dapat beroperasi kerana sedang menjalani pelbagai jenis proses penyelenggaraan.

“Untuk mencapai kekerapan tiga minit kita memerlukan 48 set tren beroperasi… saya telah minta Prasarana (Prasarana Malaysia Berhad) percepatkan proses penyelenggaraan.

“Dalam tempoh ini (terdekat) kita tak dapat memberi komitmen untuk turunkan kepada tiga minit kekerapan, kita masih kekal lima minit tapi tidak bermakna lima minit itu statik, kalau ada tren tambahan kita akan percepatkan,” katanya pada sidang media di sini hari ini.

Loke berkata Prasarana juga telah membeli 19 set tren baharu untuk laluan sama, dengan unit pertama akan beroperasi Ogos tahun hadapan bagi memastikan perkhidmatan yang lebih baik dan selesa.

Pada masa sama, beliau berkata Prasarana juga akan membuat penyelenggaraan major kepada keseluruhan sistem LRT, termasuk janaan kuasa bagi memastikan perkhidmatan lebih selamat dan stabil.

“Pada waktu ini perkhidmatan masih belum stabil, saya memohon maaf kepada penumpang, kerana dalam tempoh beberapa bulan ini memang masih akan ada perkhidmatan yang tergendala dari masa ke masa.

“Tetapi pihak pengurusan telah diminta memberi perhatian, yang paling serius ada back up plan, SOP (prosedur operasi standard) lebih ketat bagi meminimakan perkhidmatan yang tergendala,” katanya menambah laporan punca insiden penutupan 16 stesen LRT Kelana Jaya pada bulan lepas, dijangka lengkap dalam tempoh dua minggu lagi dan akan dikongsi kepada umum.

Dalam pada itu, Loke berkata pihaknya akan memberikan kontrak bagi menggantikan lebih 16 kemudahan lif di stesen monorel yang tidak berfungsi pada Februari tahun depan, selain menempah 192 unit handrail dan 22 unit step chain bagi membaik pulih 46 daripada 706 eskalator yang tidak berfungsi.

Beliau berkata pihaknya juga mengenal pasti lebih 600 lampu yang tidak berfungsi dan 17 lokasi yang mengalami masalah kebocoran yang perlu diambil tindakan segera.

Sementara itu, Loke berkata beliau telah mengarahkan pengurusan Bahagian Darat Kementerian Pengangkutan memperluaskan skop jawatankuasa bagi semua kemudahan pengangkutan awam di Lembah Klang, untuk memperkukuh ekosistem pengangkutan awam yang lebih menyeluruh.

“Setakat ini, mereka ada satu jawatankuasa audit di antara Kementerian Pengangkutan dan Prasarana, tetapi pada saya bidang tugas bukan hanya bawah Prasarana, ia perlu merangkumi pelbagai agensi, pihak berkuasa tempatan dan syarikat operator yang lain, umpamanya Keretapi Tanah Melayu Berhad,” katanya.

Beliau berkata Prasarana juga akan mengkaji bentuk insentif kepada first mile dan last mile termasuk penggunaan e-panggilan, bagi menggalakkan orang ramai menggunakan pengangkutan awam.

Katanya kajian termasuk aspek implikasi kewangan akan dijalankan pada waktu terdekat dan dijangka mengambil masa beberapa bulan untuk dilengkapkan.

Sementara itu dalam perkembangan lain, ketika ditanya gesaan untuk menyiasat keputusan kerajaan di bawah Perikatan Nasional (PN) membatalkan projek Kereta Api Berkelajuan Tinggi (HSR) Kuala Lumpur-Singapura oleh mantan Menteri Pengangkutan Datuk Ab Aziz Kaprawi semalam, Loke berkata belum ada sebarang perbincangan dilakukan berkaitan perkara itu. –AlHijrah Online


BERSELAWAT & BERMUNAJAT, INISIATIF JAWI SAMBUT MAULIDUR RASUL 1442H

PUTRAJAYA: Jabatan Agama Islam Wilayah Persekutuan (JAWI) akan mengadakan Program Wilayah Persekutuan Berselawat dan Bermunajat pada 28 Oktober, Rabu, selepas solat Maghrib.

Program tersebut akan berlangsung serentak di masjid, surau Jumaat dan surau serta kediaman masing-masing di seluruh Wilayah Persekutuan Kuala Lumpur, Putrajaya dan Labuan.

Menurut kenyataan JAWI, antara pengisian program berkenaan ialah solat hajat dan doa selamat yang akan disiarkan secara langsung melalui Facebook rasmi JAWI, Masjid Wlayah Persekutuan dan masjid-masjid yang lain sekitar Wilayah Persekutuan.

“Program ini dianjurkan bagi menzahirkan kecintaan kepada baginda Nabi Muhammad S.A.W melalui galakan berselawat sempena Maulidur Rasul SAW 1442H,” ujar kenyataan JAWI.

Selain itu JAWI memaklumkan inisiatif tersebut dilaksanakan bagi menyeru seluruh umat Islam khususnya di Wilayah Persekutuan untuk bermunajat dan berdoa kepada Allah SWT agar penularan pandemik COVID-19 segera dibendung serta negara Malaysia sentiasa mendapat perlindungan dan kesejahteraan.

Tahun ini sambutan Maulidur Rasul bertemakan ‘Ummah Rabbani Negara Harmoni’. –AlHijrah Online


INSTITUSI HAL EHWAL ISLAM PERLU BINA JARINGAN KOMUNIKASI DENGAN SEMUA AGENSI – KSN

BANGI: Institusi hal ehwal Islam di peringkat Persekutuan dan negeri perlu membina jaringan komunikasi, keterlibatan dan persefahaman dalam semua aspek dengan semua agensi bagi memastikan perancangan dan pelaksanaan pengurusan hal ehwal Islam negara yang bersepadu.

Ketua Setiausaha Negara Tan Sri Mohd Zuki Ali berkata pengurusan hal ehwal Islam berbeza dengan pengurusan biasa kerana peranannya bukan sekadar pentadbiran dan pengurusan malah menjadi sumber rujukan serta panduan dalam bidang keagamaan.

“Oleh itu, pengurusan hal ehwal Islam perlu bersifat inklusif dalam semua sudut dan tidak eksklusif kepada beberapa aspek atau kumpulan tertentu sahaja.

“Sebarang tindakan sesama agamawan dan agensi agama tidak boleh silo tetapi mestilah mengambil kira kemaslahatan pelbagai pihak,” katanya ketika berucap merasmikan Konvensyen Pengurusan Hal Ehwal Islam Sempena Ijtimak Perdana Agensi Agama Seluruh Malaysia 2022 di sini hari ini.

Mohd Zuki berkata para pentadbir agama juga perlu terlibat secara aktif dan kelihatan menonjol dalam pelbagai perkara berkaitan pengurusan pentadbiran dan pengurusan masyarakat bagi menyuarakan idea-idea baharu berasaskan pendekatan Maqasid Syariah.

“Sebagai pentadbir hal ehwal agama, keperluan ruang solat yang sesuai dengan kemudahan berkaitan adalah input penting yang perlu dikemukakan oleh pengurusan hal ehwal Islam dalam mana-mana projek pembangunan kepada kerajaan,” katanya.

Sementara itu, Mohd Zuki berpandangan pendigitalan perkhidmatan dalam pentadbiran hal ehwal agama hendaklah diangkat keutamaannya dengan lebih tinggi di samping memastikan pengurusan agensi agama tidak ketinggalan.

“Revolusi Perindustrian Keempat (4IR) sudah tiba dan sedang menjadi kenyataan. Kemunculan teknologi baharu seperti automasi, robotik, Kecerdasan Buatan (Al), Mesin ke Mesin (M2M) dan Internet Benda (loT) telah mengubah cara dunia beroperasi.

“Walaupun pengurusan hal ehwal Islam adalah merupakan bidang kuasa negeri namun alangkah moleknya jika dapat diusahakan penyelarasan dan penyeragaman kerana keberhasilannya akan menampilkan keindahan Islam itu sendiri,” katanya.

Beliau turut mengingatkan semua agensi agama Persekutuan dan negeri supaya melaksanakan dan mengamalkan pelbagai inisiatif yang dirangka kerajaan berhubung aspek pengukuhan integriti.

Kaedah yang telus dan bebas isu integriti seperti pemindahan tanpa tunai dan lain-lain transaksi kewangan merupakan antara kaedah pengurusan inovatif yang dapat meminimumkan salah laku dan isu integriti yang melibatkan wang tunai. –AlHijrah Online


POLIS TANGKAP LELAKI DISYAKI CABUL GADIS

KLANG: Polis menahan seorang lelaki selepas disyaki mencabul seorang gadis yang merupakan rakan serumahnya di Taman Gembira, di sini, semalam.

Kejadian dipercayai berlaku apabila suspek, 25, dengan hanya bertuala dan tidak berbaju memasuki bilik sewa yang diduduki mangsa di rumah tersebut, kira-kira jam 8 pagi.

Mangsa mendakwa suspek mendekatinya lalu bertindak cuba memeluk mangsa dari bahagian hadapan.

Namun mangsa berjaya menolak dan menepis tangan lelaki itu lalu berlari keluar dari biliknya bagi meminta bantuan.

Ketua Polis Daerah Klang Selatan, ACP Cha Hoong Fong berkata, sepasukan anggota dari Cawangan D7, Ibu Pejabat Polis Klang Selatan telah diarahkan membuat tangkapan selepas mendapat maklumat berkenaan kejadian itu.

Suspek ditahan reman selama tiga hari untuk siasatan di bawah Seksyen 354 Kanun Keseksaan, dan semakan rekod lampau dapati suspek mempunyai satu rekod kesalahan di bawah Seksyen 380 Kanun Keseksaan.

“Kes sedang disiasat kerana mencabul kehormatan dan kertas siasatan akan dilengkapkan untuk diserahkan kepada pendakwa raya,” katanya.—AlHijrah Online


TRAVEL BUBBLE: GENTING HIGHLANDS, PULAU TIOMAN, MELAKA BAKAL DIBUKA

KUALA LUMPUR: Genting Highlands, Pulau Tioman dan Melaka bakal dibuka bagi destinasi baharu pelaksanaan gelembung pelancongan negara atau ‘travel bubble’.

Menteri Pelancongan, Seni dan Budaya, Datuk Seri Nancy Shukri berkata, perkara tersebut dipersetujui Mesyuarat Menteri Kuartet COVID-19 berhubung prosedur operasi standard (SOP), hari ini.

Bagaimanapun, keputusan tersebut akan diperhalusi termasuk SOP pelancongan dalam mesyuarat Jawatankuasa Khas Pengurusan Pandemik COVID-19, esok, yang dipengerusikan Perdana Menteri Datuk Seri Ismail Sabri Yaakob.

“Kita beri masa dua minggu untuk destinasi tersebut bersiap sedia untuk beroperasi semula.

“Sekiranya dibenarkan, maka pengoperasian akan bermula pada 1 Oktober, kita akan perhalusi SOP yang telah dibentangkan,” katanya, hari ini.

Jelas Nancy, kerajaan akan menambah destinasi-destinasi pelancongan lain dari semasa ke semasa, bukan sahaja di kepulauan malah untuk kawasan tanah besar.—AlHijrah Online


ARAB SAUDI KHASKAN 4 LAPANGAN TERBANG UNTUK PENERBANGAN HAJI

KUALA LUMPUR: Pihak Berkuasa Penerbangan Awam Saudi (GACA) mengumumkan senarai empat lapangan terbang yang dikhaskan untuk menerima jemaah haji untuk musim haji 1443 Hijrah, lapor akhbar Mesir, Elwatan.

GACA menerusi surat edarannya kepada syarikat penerbangan yang beroperasi di negara itu menyatakan lapangan terbang di Jeddah, Madinah, Yanbu dan Taif telah diluluskan untuk pergerakan jemaah Haji sahaja.

Sehubungan itu, pemegang visa bukan haji tidak lagi dibenar memasuki Arab Saudi melalui empat lapangan terbang berkenaan untuk tempoh 10 Zulkaedah (10 Jun) hingga 10 Zulhijjah 1443H (10 Julai 2022).

Memetik Jeddah Airports Company, akhbar itu melaporkan larangan perjalanan bagi pemegang visa lawatan, komersil dan visa pelancong ke Lapangan Terbang Antarabangsa King Abdulaziz di Jeddah berkuat kuasa 10 Zulkaedah hingga 10 Zulhijjah 1443H.–AlHijrah Online


COVID-19: BARICITINIB MAMPU MEMENDEKKAN TEMPOH PULIH PESAKIT

KUALA LUMPUR: Penggunaan ubat antiviral baricitinib mampu memendekkan tempoh pulih pesakit COVID-19 malah kajian menunjukkan ubat tersebut mengurangkan kadar kebergantungan oksigen pesakit.

Bagaimanapun, Pakar Klinikal, Unit Kawalan Jangkitan, Pusat Perubatan Universiti Malaya (PPUM), Dr Sazali Basri berkata, penggunaan ubat tersebut memerlukan pantauan rapi dari pihak hospital meskipun ia selamat digunakan oleh golongan pesakit berisiko dan warga emas.

Ikuti laporan penuh Berita Alhijrah 25 Julai.–AlHijrah Online


CUBA REMPUH POLIS, SEORANG LELAKI DIPENJARA TIGA BULAN

SUNGAI SIPUT: Gara-gara bertindak agresif mengundurkan kereta dan cuba merempuh anggota polis seorang lelaki dihukum penjara tiga bulan dan denda RM3,000 oleh Mahkamah Majistret Sungai Siput hari ini.

Majistret Norhabsarina Ayob menjatuhkan hukuman tersebut terhadap Majid Mat Aisha, 48 tahun dan memerintahkan hukuman penjara bermula dari tarikh tertuduh ditahan pada 27 Oktober lalu.

Mengikut pertuduhan, Majid didakwa dengan sengaja menghalang Inspektor Mohd Rasif Abdul Hatta semasa pemeriksaan dibuat terhadapnya di sebuah rumah di Rancangan Perkampungan Tersusun Salak Baru, Sungai Siput Utara pada 12.30 tengahari 27 Oktober lalu.

Ketika serbuan, tertuduh bertindak melarikan diri dengan sebuah kereta Proton Wira dan pihak polis terpaksa melepaskan dua das tembakan ke arah tayar kereta tertuduh bagi menghentikan kereta selepas tertuduh enggan keluar dan kejar mengejar sejauh dua kilometer dari tempat kejadian.

Bagi perbuatan itu tertuduh didakwa mengikut Seksyen 186 Kanun Keseksaan yang membawa hukuman penjara maksimum dua tahun atau denda sehingga RM10,000, atau kedua-duanya jika sabit kesalahan.

Di mahkamah yang sama, Majid dan tiga lagi rakannya, Muhammad Fadzli Ahmad, 43; Mohd Azudin Ab Ghani, 41 Dan Ahmad Kamil Ismail 47 tahun turut didakwa atas kesalahan memiliki, mengedar serta memasukkan dadah ke dalam badan.

Kesemua mereka didakwa melalukan kesalahan itu di sebuah rumah di Rancangan Perkampungan Tersusun Salak Baru, Sungai Siput Utara pada 12.20 tengahari 27 Oktober lalu.

Hasil serbuan di rumah tersebut polis turut merampas heroin seberat 29.1 gram dengan anggaran nilai RM1,500.

Mereka didakwa mengikut Seksyen 12(2) Akta Dadah Berbahaya 1952 yang boleh dihukum mengikut Seksyen 39 A (1) akta sama dan dibaca bersama Seksyen 34 Kanun Keseksaan yang memperuntukkan hukuman penjara maksimum lima tahun serta Seksyen 39b (1) (A) Akta Dadah Berbahaya 152.

Pendakwaan dijalankan Timbalan Pendakwa Raya, Jean Siow Chung Hwei dan kesemua tertuduh diwakili peguam Yayasan Bantuan Guaman Kebangsaan (YBGK), Hennie Soraya Hanafi.

Mahkamah menetapkan 8 Januari depan untuk sebutan semula kes. — AlHijrah Online / Hamimah Hamid


COVID-19: 235 kes positif baharu, JUmlah kematian 23 – kp kesihatan

PUTRAJAYA: Malaysia mencatatkan jumlah kes harian tertinggi selepas 235 kes baharu positif COVID-19 dilaporkan setakat tengah hari tadi, sekali gus menjadikan jumlah keseluruhan 2,031 kes dan jumlah kematian sebanyak 23 orang.

Ketua Pengarah Kesihatan, Datuk Dr Noor Hisham Abdullah, berkata berdasarkan siasatan awal, daripada 235 kes baharu yang dilaporkan hari ini, sebanyak 60 kes adalah berkaitan dengan kluster perhimpunan di Masjid Jamek Sri Petaling.

“Baki 175 kes masih lagi dalam siasatan dan mungkin berkaitan dengan lain-lain kluster,” katanya pada sidang media harian perkembangan COVID-19, di sini, hari ini.

Menurut Dr Noor Hisham, sehingga kini terdapat 45 kes positif COVID-19 sedang dirawat di Unit Rawatan Rapi (ICU) dengan 32 kes memerlukan bantuan pernafasan.

Dalam pada itu, selain dua kes yang diumumkan menerusi Facebook Pengarah Kesihatan malam tadi dan pagi tadi, terdapat dua lagi kes baharu kematian, menjadikan jumlah kumulatif kes kematian COVID-19 di Malaysia adalah 23 kes.

Kematian itu melibatkan empat lelaki warga Malaysia berusia antara 48 hingga 76 tahun , dengan tiga mangsa merupakan peserta perhimpunan tabligh di Masjid Jamek Sri Petaling, manakala satu lagi mempunyai latar belakang sakit kronik.

“Kes kematian ke-20 melibatkan mangsa berusia 76 tahun yang dirawat di Hospital Sultan Ismail Petra, Kelantan mulai 18 Mac 2020. Disahkan meninggal dunia pada 25 Mac pukul 4.35 petang.

“Kes kematian ke-21 adalah lelaki berusia 63 tahun, dirawat di Hospital Sultanah Bahiyah, Kedah pada 23 Mac. Beliau disahkan meninggal dunia pada jam 4 pagi, 26 Mac.

“Mangsa kes kematian ke-22 berusia 48 tahun, dirawat di Hospital Enche’ Besar Hajjah Khalsom, Johor dan disahkan meninggal dunia pada jam 8.15 malam, 23 Mac.

“Kes kematian ke-23 berumur 62 tahun dari Kajang. Beliau mempunyai latar belakang penyakit kronik dan dirawat di Hospital Raja Perempuan Bainun, Ipoh, Perak mulai 23 Mac 2020. Disahkan meninggal dunia pada jam 12.37 tengah hari,  25 Mac. Kes beliau masih dalam siasatan sekiranya mempunyai kaitan dengan mana-mana kluster COVID-19,” katanya.

Sementara itu, Dr Noor Hisham memaklumkan bahawa Perkhidmatan Kesihatan Ibu Hamil dan Anak adalah berjalan seperti biasa.

“Anggota kesihatan juga akan melaksanakan perkhidmatan lawatan ke rumah kepada ibu lepas bersalin untuk memastikan ibu dan anak dalam keadaan sihat. Bagi ibu hamil dan ibu bapa yang berada di luar kawasan, bolehlah mendapatkan perkhidmatan di klinik kesihatan/klinik,” katanya.

Justeru beliau menasihatkan ibu hamil menjalani pemeriksaan mengikut tarikh temujanji yang diberikan.

Katanya, perkhidmatan imunisasi kepada bayi dan kanak-kanak juga diteruskan seperti biasa dan ibu bapa diminta mematuhi jadual imunisasi dan tarikh temu janji yang telah ditetapkan.

“Kementerian Kesihatan ingin mengingatkan tentang kepentingan mematuhi jadual imunisasi kanak-kanak bagi mencegah terjadinya kejadian wabak penyakit cegahan vaksin,” katanya. — BERNAMA


SENAT AS UNDI BEBASKAN TRUMP DARIPADA DAKWAAN PEMECATAN

WASHINGTON: Senat Amerika Syarikat (AS) pada Rabu menjalankan proses pengundian dan sebahagian besar anggota menolak dua perkara berkaitan pemecatan Presiden Donald Trump yang diluluskan Dewan Perwakilan pada Disember, lapor agensi berita Anadolu.

Dewan Perwakilan sebelum ini meluluskan dua perkara iaitu salah guna kuasa dan menghalang Kongres, menyaksikan Trump menjadi ketua eksekutif ketiga dalam sejarah AS berdepan pemecatan.

Semua 45 anggota Demokrat dan dua bebas mengundi untuk membebaskan presiden daripada dua pendakwaan pemecatan.

Sejurus selepas pengundian yang disifatkan bersejarah itu berakhir, Rumah Putih mengeluarkan kenyataan mengatakan perbicaraan berakhir dengan pembebasan Trump.

“Seperti yang kami katakan selama ini, beliau tidak bersalah. Senat mengundi untuk menolak usul pemecatan yang sama sekali tidak berasas, hanya saingan politik Presiden – semua Demokrat dan satu calon Presiden yang gagal dari Republik – mengundi menyokong pemecatan yang dibuat itu” Setiausaha akhbar Rumah Putih Stephanie Grisham berkata dalam satu kenyataan.

Trump dijadual berucap mengenai “kemenangan” itu di Rumah Putih pada Khamis.

“Saya akan membuat kenyataan rasmi esok, 12.00 tengah hari dari @RumahPutih mengenai kejayaan BERSEJARAH itu,” tulis Trump di Twitter.

Usul pemecatan itu berkisar kepada tindakan Trump yang berulang kali meminta Presiden Ukraine Volodymyr Zelensky membuka kertas siasatan terhadap calon Parti Demokrat Joe Biden dan anak lelakinya, Hunter serta dakwaan bahawa Ukraine adalah negara yang campur tangan dalam pilihan raya presiden AS pada 2016, bukannya Rusia.

Turut menjadi isu ialah penangguhan bantuan ketenteraan sebanyak US$400 juta kepada Ukraine di peringkat kongres dan sama ada Trump telah memberi syarat untuk meluluskan bantuan itu serta kemungkinan terdapat mesyuarat Pejabat Oval dengan Zelensky berhubung tindakan presiden Ukraine itu yang mengumumkan siasatan tersebut (terhadap Biden dan anaknya) secara terbuka.

Sebelum ini, dewan pernah mengundi sebanyak dua kali untuk perkara pemecatan terhadap presiden. Presiden Andrew Johnson (1868) dan Bill Clinton (1998) dibebaskan dalam perbicaraan Senat.

Sementara itu, Richard Nixon meletak jawatan dari tahun 1974 untuk mengelakkan penyingkirannya akibat skandal Watergate. — BERNAMA


ISTIWA’ A’DZAM: CERAPAN BAYANG, KAEDAH TERBAIK SEMAK ARAH KIBLAT

KUALA LUMPUR: Kaedah cerapan bayang menerusi fenomena Istiwa’ A’dzam yang berlaku semalam, merupakan kaedah terbaik untuk menyemak arah kiblat.

Menurut Pejabat Mufti Wilayah Persekutuan(PMWP), ia dibuktikan oleh Unit Falak PMWP Cawangan Labuan selepas melakukan semakan arah kiblat di Masjid al-Sultan Abdullah, Kampung Sungai Bedaum, Wilayah Persekutuan Labuan.

“Semakan kali ini mengguna pakai kaedah cerapan bayang sempena fenomena Istiwa’ ‘A’dzam yang berlaku dua kali setahun,pada 28 Mei jam 5:18 petang dan 16 Julai 5:28 petang.

“Semakan kali ini berjaya menghasilkan dua dapatan,semakan mendapati arah kiblat bagi masjid ini adalah tepat mengarah ke arah kiblat manakala semakan menggunakan peralatan kompas komersial tidak menunjuk ke arah kiblat,” katanya dalam satu hantaran di Facebook, hari ini.

Bagaimanapun, orang ramai masih boleh menggunakan aplikasi kompas digital pada peranti pintar sebagai alternatif sekiranya tiada kaedah lain yang lebih tepat untuk dijadikan sandaran selain perlu mahir menggunakannya.—AlHijrah Online


PERHIMPUNAN JALANAN BUKAN PENYELESAIAN – SULTAN JOHOR

JOHOR BAHRU: Sultan Johor Sultan Ibrahim Sultan Iskandar bertitah perhimpunan jalanan seperti dicadangkan seorang pemimpin DAP bukannya cara bertanggungjawab dalam mencari penyelesaian yang membina.

Menerusi hantaran di Facebook, Sultan Ibrahim bertitah suara atau pandangan daripada pelbagai lapisan masyarakat sebaliknya boleh disampaikan kepada kerajaan menerusi pelbagai forum lain.

“Tidak cukup peritkah pengajaran daripada demonstrasi yang menjadi detik hitam dalam sejarah negara kita seperti pada tahun 1969, dan tidak lama dahulu, perhimpunan Bersih? Ia tidak mencapai sebarang matlamat, selain mengakibatkan kekecohan dan kerosakan. Ini bukan cara negara kita… tiada yang menang. Semuanya akan rugi.

“Kita tidak tahu berapa lama kita boleh pulih daripada kesan perhimpunan sebegitu. Undang-undang negara kita mesti dihormati. Janganlah buat kenyataan berbaur hasutan kerana ia tidak membantu, sedangkan ada banyak saluran yang lebih membina untuk menyuarakan pandangan,” titah baginda.

Baginda bertitah perhimpunan jalanan juga akan memberi impak negatif kepada ekonomi negara, menakutkan pelabur asing dan merencatkan pemulihan negara daripada pandemik COVID-19.

“Janganlah buat perhimpunan sebegini. Pertumbuhan negara kita mesti dipupuk melalui dialog yang matang, bukan tindakan yang akan mengancam ketenteraman awam dan keselamatan negara,” titah baginda.

Rabu lepas, Anggota Jawatankuasa Tertinggi Pusat DAP Sheikh Umar Bagharib Ali dilaporkan mencadangkan rakyat berhimpun beramai-ramai sebagai tanda protes susulan kenaikan kos sara hidup.

Sheikh Umar yang juga bekas Ahli Dewan Undangan Negeri Paloh dipetik sebagai berkata jika sejuta orang dapat dihimpunkan di tengah Kuala Lumpur, mungkin barulah kerajaan akan membuka mata mengenai kesusahan rakyat. – AlHijrah Online


UNDANG-UNDANG WAKAF BERI TUMPUAN TADBIR URUS TERBAIK DANA, ASET

LANGKAWI: Rang Undang-Undang Wakaf Wilayah Persekutuan yang akan dibentangkan pada Persidangan Dewan Rakyat Mac depan akan memberi tumpuan kepada pelaksanaan tadbir urus terbaik terhadap dana dan aset wakaf.

Timbalan Menteri di Jabatan Perdana Menteri Fuziah Salleh berkata menerusi rang undang-undang itu juga diharap dapat menjadi panduan kepada negeri lain dalam pelaksanaan konsep wakaf di negeri masing-masing.

Katanya berdasarkan rancangan awal rang undang-undang itu dicadang untuk dibawa pada persidangan yang sedang berlangsung ketika ini bagaimanapun beberapa perkara teknikal yang masih perlu diselesaikan menyebabkan rancangan tersebut ditangguhkan ke tahun depan.

“Antara perkara yang akan dimasukkan dalam Rang Undang-Undang Wakaf Wilayah Persekutuan ialah mengenal pasti siapa pemegang amanah, struktur wakaf, bagaimana untuk diperbadankan, sekiranya berlaku salah guna apa yang perlu dilakukan dan beberapa perkara lagi. Undang-undang wakaf ini apabila menjadi akta boleh membantu kita dalam tadbir urus supaya tidak disalah guna.

“Kita mahu bangunkan konsep wakaf menerusi amalan terbaik yang kemudian akan dikongsi dan menjadi model kepada negeri-negeri lain yang boleh dilaksanakan mengikut bidang kuasa masing-masing,” katanya kepada pemberita selepas menyempurnakan Seminar Antarabangsa Zakat, Cukai, Wakaf dan Pembangunan Ekonomi (Zawed) 2019 di sini hari ini.

Seminar anjuran Institut Penyelidikan Dan Inovasi Zakat (IPIZ) Universiti Utara Malaysia (UUM) itu menghimpunkan 130 peserta dari dalam dan luar negara bertujuan melihat semula konsep dan aplikasi pengurusan zakat, wakaf, baitulmal dan hibah dalam pembangunan ekonomi serta perniagaan Islam.

Turut hadir Timbalan Naib Canselor (Penyelidikan dan Inovasi) UUM Prof Dr Ayoib Che Ahmad.

Mengulas mengenai Zawed 2019, Fuziah berharap kertas kerja yang dibentangkan diharap dapat membantu kerajaan membangunkan konsep zakat dan wakaf menerusi tadbir urus yang baik.

“Perbincangan dan amalan terbaik daripada pakar dan penyelidik dalam bidang sosioekonomi Islam ini amat kita sokong kerana kerajaan ketika ini sedang membangunkan konsep zakat dan wakaf yang boleh menjadi sektor ekonomi ketiga,” katanya. — BERNAMA


LEMBAGA PELABUHAN KLANG BIMBANG KEROSAKAN SISTEM MAKLUMAT KASTAM

KUALA LUMPUR, 8 Jun – Lembaga Pelabuhan Klang (LPK) melahirkan kebimbangan akan kerosakan yang sering berlaku dalam Sistem Maklumat Kastam di Westport Pelabuhan Klang.

LPK dalam satu kenyataan hari ini berkata sistem itu di Westport rosak pada pukul 2.00 pagi hari ini yang mana berikutnya kontena terpaksa diperiksa dan dikeluarkan secara manual bagi mengurangkan kesesakan. Pengurus Besar LPK Datuk Kapten David Padman berkata isu itu adalah di luar kawalan pihak berkuasa tersebut dan pengendali terminalnya.

“Bagaimanapun, kami melihat situasi itu sebagai kritikal kerana ia boleh membantutkan kecekapan dan pertumbuhan Pelabuhan Klang sebagai pelabuhan nasional serta pelabuhan kontena bertaraf dunia yang terkenal,” katanya.

LPK berkata Jabatan Kastam Diraja Malaysia ketika ini sedang berusaha untuk membetulkan keadaan itu dan menyediakan penyelesaian alternatif sementara bagi pemeriksaan manual kargo. LPK berkata ia dan pengendali terminalnya akan memberikan sokongan penuh dan bekerjasama rapat dengan Jabatan Kastam untuk mencari penyelesaian yang sesuai bagi memastikan operasi yang lancar dan efisien.

BERNAMA


LIMA RUMAH MUSNAH DALAM KEBAKARAN DI SEREMBAN

SEREMBAN: Lima rumah musnah dalam kebakaran berhampiran Sekolah Jenis Kebangsaan Cina Chung Hua di sini pagi ini.

Ketua Balai Bomba dan Penyelamat Seremban Mohammad Idris berkata dalam kejadian pada 8.44 pagi di Jalan Tun Dr Ismail itu, dua rumah musnah 100 peratus manakala tiga lagi terbakar 80 peratus.

“Pihak bomba tiba lima minit kemudian dan berjaya mengawal kebakaran lima minit selepas itu. Kami turut menyelamatkan seorang mangsa lelaki berusia lingkungan 70 tahun yang uzur namun tidak mengalami sebarang kecederaan,” katanya kepada pemberita di sini hari ini.

Beliau berkata seramai 40 anggota bomba dari Balai Bomba Seremban dan Balai Bomba Seremban 2 terlibat dalam operasi memadamkan kebakaran.

Mohammad berkata setakat ini tiada individu dilaporkan cedera manakala jumlah kerugian masih dalam siasatan.–AlHijrah Online


TANAH RUNTUH DI AMPANG: TIGA BUAH RUMAH LAGI PERLU DIKOSONGKAN

KUALA LUMPUR: Penghuni di tiga buah rumah di Taman Halaman, Ampang di sini diarah mengosongkan kediaman mereka kerana pergerakan tanah dijangka berlaku susulan hujan lebat berterusan sejak semalam di lokasi kejadian tanah runtuh itu.

Ketua Polis Daerah Ampang Jaya ACP Mohamad Farouk Eshak berkata penghuni di kawasan terlibat telah berpindah namun terdapat beberapa penghuni enggan berbuat demikian walaupun dinasihatkan oleh pihak berkuasa dengan memberi alasan tidak wajar.

Beliau berkata arahan mengosongkan kediaman itu bagi memastikan keselamatan penduduk.

“Polis juga telah membuat kawalan di kawasan sekitar dengan meletakkan sebuah Van Balai Polis bergerak selain mendirikan Pusat Kawalan Tempat Kejadian bersama bomba, Angkatan Pertahanan Awam dan Majlis Perbandaran Ampang Jaya (MPAJ).

“MPAJ, Ketua Daerah dan Pejabat Tanah Daerah Hulu Langat hadir membuat pemeriksaan di kawasan tersebut dan tiada kemalangan jiwa direkodkan setakat ini,” katanya dalam kenyataan hari ini.

Semalam, seorang wanita warga emas antara enam individu yang terselamat dalam insiden tanah runtuh berketinggian sembilan meter di taman itu.

Rumah mereka turut mengalami kerosakan dalam kejadian itu.-AlHijrah Online


SUMBANGAN MESIR, AL-AZHAR AL-SYARIEF TINGKAT MUTU PENDIDIKAN ISLAM MALAYSIA DIHARGAI

KUALA LUMPUR: Kerajaan Malaysia amat menghargai sumbangan besar kerajaan Mesir dan Al-Azhar Al-Syarief dalam meningkatkan mutu pendidikan Islam di Malaysia.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata kepakaran negara itu dalam bidang pengajian Islam menjadikan Mesir antara pilihan utama pelajar Malaysia.

“Dalam bidang pengajian Islam, Mesir menjadi antara destinasi pilihan utama pelajar Malaysia untuk melanjutkan pelajaran terutamanya di institusi pendidikan yang bergabung dengan Al-Azhar Al-Syarief, seperti Universiti Al-Azhar dan Ma’had Qiraat di Shubra.

“Kini terdapat kira-kira 5,000 lima ribu pelajar Malaysia yang menuntut di kedua-dua institusi ini,” katanya dalam catatan di Facebook.

Mohd Na’im yang ketika ini berada di Mesir telah melakukan kunjungan hormat kepada Pejabat Sheikhul Azhar di Kaherah dan pertemuan yang diketuai Timbalan Sheikhul Azhar, Prof.Dr. Muhammad Ad Dhuwaini telah berlangsung dengan penuh harmoni.

“Dalam pertemuan tersebut, saya sekali lagi telah mengemukakan permohonan Jabatan Perdana Menteri (Hal Ehwal Agama) khususnya Jabatan Kemajuan Islam Malaysia (JAKIM) untuk memperbaharui mu’adalah Al-Azhar As-Syarief  kepada Darul Quran JAKIM bagi meneruskan  para pelajar Darul Quran JAKIM untuk menyambung pengajian Ijazah di Ma’ahad Tahfiz wal Qiraat, Shubra, Mesir.

“Pada masa sama, cadangan untuk menambah bilangan pensyarah Bahasa Arab untuk dihantar ke JAKIM bagi memperkukuh penguasaan Bahasa Arab khususnya di kalangan pelajar Darul Quran JAKIM,” katanya.

Mohd Na’im turut menyatakan harapan kementeriannya untuk meningkatkan kerjasama dengan Al-Azhar Al-Sharif dalam pelbagai bidang hal ehwal Islam, termasuk penyelidikan dan usaha menangani ekstremisme agama. — AlHijrah Online


SEKUMPULAN LELAKI PUKUL PENGAJAR DI TAHFIZ

[KEMASKINI]

KUALA LIPIS: Tular video beberapa individu bertindak agresif dengan memukul pelajar dan pengajar sebuah tahfiz yang terletak di Kuala Lipis, Pahang.

Menurut Ketua Polis Daerah Lipis, Superintenden Azli Mohd Noor, punca kejadian akibat tidak berpuas hati dengan tenaga pengajar tahfiz berkaitan pembayaran makanan di pusat tahfiz tersebut.

“Tiga suspek telah menyerang seorang ustaz dikenali sebagai Muhammad Zulhafiz Mohd Rasid serta seorang pelajar dikenali sebagai Umar Naufal Azman.

“Kejadian menyebabkan Muhammad Zulhafiz mengalami kecederaan di mata sebelah kanan, cedera di tangan dan lebam di badan manakala pelajar tersebut mendapat kecederaan sakit di badan,” katanya.

Ujar Azli kejadian berlaku pada 11 Ogos 2022 kira-kira jam 5.10 petang di Pusat Tahfiz Darul Fikri Al Mahmudiah, Kuala Lipis dengan lima suspek bersama seorang pelajar tahfiz telah pergi ke pusat pengajian tersebut.

Katanya kes disiasat di bawah Seksyen 147 Kanun Keseksaan kerana merusuh dan Seksyen 448 Kanun Keseksaan kerana menceroboh.

Dalam video yang tular tersebut turut menunjukkan seorang lelaki memasuki ruang solat tahfiz tersebut dengan memakai kasut. —AlHijrah Online


BAYI 22 BULAN POSITIF DADAH AMPHETAMINE DAN METHAPHETAMINE

TAIPING: Seorang bayi perempuan berusia 22 bulan disyaki positif dadah jenis amphetamine dan methaphetamine selepas menunjukkan tingkah laku yang tidak terkawal semalam.

Ketua Polis Daerah Taiping, ACP Razlam Ab Hamid berkata, polis menerima laporan daripada Pegawai Perubatan Hospital Taiping mengenai bayi tersebut selepas ibu mangsa membawanya ke hospital untuk pemeriksaan lanjut.

Menurut ACP Razlam, siasatan awal mendapati mangsa telah dihantar oleh ibunya ke rumah nenek kerana mahu membeli barang keperluan di kedai runcit.

“Ketika hendak tidur, mangsa tiba-tiba menangis dan menunjukkan tingkah laku yang tidak terkawal.

“Ibu mangsa yang berusia 22 tahun telah ditahan dan saringan awal air kencing mendapati suspek turut positif dadah jenis methaphetamine.

ACP Razlam katanya, polis telah membuka kertas siasatan di bawah Seksyen 31(1)(a) Akta Kanak-Kanak 2001.  – AlHijrah Online / Hamimah Hamid


PKP DILANJUTKAN 4 FEBRUARI DI SEMBILAN BUAH NEGERI

KUALA LUMPUR: Perintah Kawalan Pergerakan (PKP) yang dilaksanakan di Pulau Pinang, Selangor, Melaka, Johor, Kelantan, Sabah Wilayah Persekutuan (WP) Kuala Lumpur, WP Putrajaya serta WP Labuan akan dilanjutkan kepada 4 Februari 2021.

Menteri Kanan Pertahanan, Datuk Seri Ismail Sabri Yaakob berkata ini disebabkan peningkatan kes positif COVID-19 selama 14 hari terakhir antara 7 Januari hingga 20 Januari.

Tambahnya, kebanyakan daerah di negeri-negeri tersebut juga diisytiharkan sebagai zon merah.

“Menurut saranan Kementerian Kesihatan (KKM), mesyuarat khas Majlis Keselamatan Negara (MKN) telah bersetuju untuk melanjutkan tempoh PKP yang dilaksanakan di negeri tersebut hingga 4 Februari 2021,” katanya.

Terdahulu, Ismail Sabri telah mengumumkan pelaksanaan PKP di Kedah, Perak, Negeri Sembilan, Pahang, Terengganu dan Perlis bermula 22 Januari ini.—AlHijrah Online


RAMADAN: FORMULA ‘PESTA IBADAH’ TV ALHIJRAH LUAR BIASA

Oleh: Ardi Herman Mohd Mardzi

KUALA LUMPUR: Menyedari tanggungjawab sebagai penyiar yang bermatlamat menyebar ilmu dan dakwah kepada penonton, saluran TV Islam pertama tanah air, TV Alhijrah menepati jangkaan awalnya apabila berjaya mencatat trend kepenontonan luar biasa pada Ramadan lalu.

Pun begitu, bukan sekadar ‘nombor’ yang didamba, sebaliknya peranan memberi mesej tentang kemuliaan Ramadan dan memanfaatkan bulan penuh barakah itu kepada khalayak juga menjadi keutamaan TV Alhijrah sebagai satu tanggungjawab besar yang perlu dipikul, apatah lagi Ramadan adalah bulan umat Islam melipat ganda amal ibadahnya dengan harapan ia tidak terhenti sebaik Syawal menjelma.

Umat Islam perlu beristiqamah dengan ‘pesta ibadah’ biar pun Ramadan hanya hadir setahun sekali, dan keghairahan melaksanakan amalan wajib dan sunat dalam Ramadan harus dipupuk sepanjang tahun.

Setiap hamba Allah seharusnya tahu, amalan berqiam pada sepertiga akhir malam, bertadarus Al-Quran, bertarawih, berzakat, di samping menambah ilmu pengetahuan agama dan melaksanakan amalan kebaikan adalah antara perkara yang dituntut agama dalam bulan Ramadan kerana ‘pulangannya’ adalah luar biasa di sisi Allah.

MENYUBUR NILAI RAMADAN

Menyedari pentingnya amalan-amalan sedemikian dalam bulan Ramadan, TV Alhijrah yang menggunakan tema kempen Ramadan “Imarahkan Ramadan #eratkanjalinan” telah merangka formula “men-TV-kan” amalan-amalan umum dan khusus yang lazimnya dipraktikkan umat Islam pada bulan suci itu. Dalam erti kata lain, TV Alhijrh membawa penonton mendalami ilmu, pengalaman dan menyuntik kesedaran bahawa Ramadan adalah bulan yang penuh istimewa, dengan diwarnai pelbagai kisah Sirah agung yang berlaku pada zaman junjungan besar Nabi Muhammad Salallahu ‘Alaihi Wassalam.

Seawal jam 4 pagi, program Cinta Ilmu Qiam diterbitkan sebagai pembuka hari baharu di bulan Ramadan dengan pengisian bimbingan rohani, ketika umat Islam mula bangkit untuk beribadah malam, sebelum bersahur dan memulakan rutin ibadah berpuasa.

Ia disusuli siaran langsung Assalamualaikum Sahur pada jam 5 pagi, yang memuatkan kandungan ibadah solat-solat sunat yang dituntut, selain bertazkirah dan bersahur bersama hos dan asatizah yang diundang, sebelum diteruskan dengan Assalamualaikum Subuh, sebuah slot yang menganjurkan budaya dan amalan berwakaf, berinfak dan bersedekah pada awal pagi yang juga bersiaran secara langsung jam 6.30 pagi.

“Ramadan adalah ‘hari baik bulan baik’. Amalan kebaikan perlu mewarnai kehidupan umat Islam dan ia perlu berterusan. Kenapa tidak kita mulakan pagi kita dengan beramal ibadat dan berinfak harta kepada pihak-pihak dan golongan memerlukan?”, jelas Penerbit program kluster Assalamualaikum, Nur Hamizah Pazalol Rahman dari Jabatan Berita dan Ehwal Semasa.

Menurut Nur Hamizah lagi, pengisian bual bicara pagi Assalamualaikum diteruskan hingga jam 10 pagi itu turut memuatkan mesej-mesej penting Ramadan daripada Al-Quran, memberi kefahaman tentang adab-adab pada bulan mulia, dan pada masa sama menelusuri hukum hakam agama sebagai panduan dalam memperkasa amalan ibadah dalam Rukun Islam yang ditunaikan pada bulan suci itu.

“TV Alhijrah merintis ‘belt’ sepertiga akhir malam melalui program seawal pukul 4 pagi. Kami optimis biar pun waktu itu sebahagian besar rakyat Malaysia sedang diulit mimpi, namun hakikatnya tidak kurang umat Islam ingin memanfaatkan bulan Ramadan mereka dan kami sajikan dengan program yang menepati keperluan spiritual mereka pada jam-jam tersebut,” jelas Zulkarnaen Mokhtar, Pengurus Penjenamaan dan Kajian Pengguna TV Alhijrah.

Selain ‘belt’ sepertiga akhir malam, beberapa lagi program khusus turut diatur bagi memenuhi kehendak penonton sepanjang Ramadan, antaranya Peristiwa Ramadan (Isnin-Jumaat, 10 malam), Ihya’ Ramadan (Setiap Hari, 6 petang), Sembang Moreh (Isnin-Rabu, 10 malam) dan program khas seperti Khatam Perdana (bersiaran langsung 14 jam pada 27 Ramadan).

FORMULA MENJADI

Perencanaan TV Alhijrah dalam usaha menyuburkan nilai-nilai mulia pada bulan Ramadan dalam kalangan penonton, mendapat tempat apabila data-data kajian pengguna daripada Nielsen Media menunjukkan, tempoh antara 23 Mac hingga 21 April menterjemah kecenderungan penonton untuk bersama TV Alhijrah.

Ketua Pegawai Eksekutif TV Alhijrah, Namanzee Harris berkata, pada Ramadan tahun ini, TV Alhijrah berkedudukan kelapan, daripada senarai 26 saluran berbahasa Melayu, berbanding tempat ke-12 pada Ramadan tahun lalu dengan jumlah syer 2.81% untuk tahun ini, peningkatan 140% berbanding tempoh sama tahun lalu.

“Sejak tahun 2019, syer tahun 2023 ini adalah yang tertinggi berbanding bulan-bulan Ramadan sebelum ini,” menurut Namanzee.

Jelas Namanzee lagi, seperkara lagi yang boleh dibanggakan adalah peningkatan ketara rating pada slot 6 pagi hingga 6.30 pagi pada bulan Ramadan, yang menyaksikan peningkatan 10 kali ganda berbanding bulan sebelumnya. Manakala rating hingga mencecah 382,000 tontonan adalah yang tertinggi dicatat iaitu pada waktu azan Maghrib, iaitu waktu berbuka puasa yang sentiasa dinanti-nantikan penonton.

“TV Alhijrah sentiasa bermatlamat menyuburkan nilai-nilai Islam dalam kalangan masyarakat, maka bulan Ramadan adalah ruang terbaik untuk kami all out bagi mencapai hasrat itu.

“Bagi saya, ini satu success story TV Alhijrah. Penonton meletakkan kepercayaan mereka terhadap TV Alhijrah dan kami berterima kasih kepada penonton yang terus istiqamah menyokong,” menurut Namanzee lagi.

CAKNA ISU UMAT ISLAM GLOBAL

Bagi Jabatan Berita dan Ehwal Semasa TV Alhijrah pula, insiden membelasah jemaah dan serangan di dalam Masjidil Aqsa di kota suci Baitulmaqdis, Palestin oleh entiti penjajah Zionis pada bulan Ramadan adalah tempias kekejaman yang amat mengguris perasaan umat Islam di Malaysia.

“Berita Alhijrah dan Globalhijrah meletakkan konflik itu sebagai ‘top story’ pada hari-hari Al-Aqsa diserang dan jemaah Masjid dikasari,” tegas Nor Hashimah Ismail, Penerbit dan Editor Berita, TV Alhijrah.

Jelas Nor Hashimah lagi, Unit Editorial Berita turut berperanan menggema pendirian kerajaan diterajui Datuk Seri Anwar Ibrahim yang cakna dan responsif tentang isu yang melanda umat Islam, khususnya di Palestin serta di negara konflik lain seperti Sudan dan Myanmar ketika ini.

“Malah, sebelum ini, tindakbalas kerajaan Malaysia yang mencetak sejuta naskhah Al-Quran untuk diagihkan ke seluruh dunia sebagai reaksi kepada perlakuan biadab membakar kitab suci itu oleh ahli politik anti-Islam Sweden-Denmark juga manifestasi Kerajaan pimpinan Datuk Seri Anwar yang sentiasa memperjuang nasib umat Islam di peringkat global,” kata Nor Hashimah lagi.

27 Januari yang lalu, Datuk Seri Anwar telah mengumumkan usaha mencetak sejuta naskah Al-Quran sebagai simbolik penuh hikmah dan matang bagi menjawab serangan purbasangka terhadap Islam seperti kejadian pembakaran kitab suci Al-Quran di Sweden.

MENJULANG MALAYSIA MADANI, TRANSFORMASI AL-FALAH

Satukan Ummah Dengan Ilmu yang menjadi tema TV Alhijrah pada tahun 1444 Hijrah turut melengkapi konsep Membangun Malaysia MADANI, yang diilhamkan Datuk Seri Anwar Ibrahim selaku pemimpin nombor satu negara.

Antara program yang diterbitkan adalah program Cinta Ilmu yang bersiaran setiap Isnin hingga Rabu, dengan membawakan tema Islam, Iman dan Ihsan.

“Ihsan itu sinonim dengan makna peduli dan belas kasihan,” memetik salah satu Prinsip Malaysia Madani.

Prinsip itu diangkat melalui program Cinta Ilmu-Ihsan bersiaran setiap Rabu jam 7.30 malam dengan mengupas tentang nilai-nilai murni dalam masyarakat, seperti bersangka baik kepada Allah SWT.

Sementara itu sebuah lagi program mingguan terbitan TV Alhijrah, Mata Hati MADANI telah disiarkan sejak minggu pertama Ramadan menampilkan Datuk Profesor Dr Muhaya Mohamad sebagai panel utama.

Program itu meneroka dan mengaplikasi formula rahsia kehidupan dan elemen Madani demi memiliki perjalanan hidup yang lebih lancar dan tenang.

Selain menggerakkan pelbagai inisiatif dan program yang seiring falsafah Malaysia MADANI, TV Alhijrah sebagai salah sebuah agensi agama Islam di bawah Menteri di Jabatan Perdana Menteri (Hal Ehwal Agama) turut berperanan menyokong gagasan Transformasi Al-Falah yang diilhamkan Datuk Dr. Mohd Na’im Mokhtar.

Program-program berita dan ehwal semasa di TV Alhijrah berperanan menjadi suara kerajaan persekutuan kepada masyarakat dalam memperjelas dasar-dasar, kempen-kempen dan inisiatif yang digerakkan.

Selain Berita Alhijrah yang memaparkan liputan-liputan harian program kerajaan dan laporan-laporan khas, program bual bicara seperti Analisis dan 60 Minit Bersama turut menjadi platform diskusi isu-isu semasa rakyat, merangkumi aspek kesihatan, pendidikan, alam sekitar, masalah sosial dan sebagainya.

Sementara itu, Pengerusi TV Alhijrah, Mohd Khair Ngadiron berkata, perbincangan bersama pengurusan dan unit kandungan telah dan akan diadakan secara berkala bagi memastikan matlamat TV Alhijrah sebagai sebuah penyiar yang mendidik, menghibur dan menyatupadukan ummah dapat dilaksana, seiring melengkapi enam prinsip Malaysia MADANI iaitu; Kemampanan, Kesejahteraan, Daya Cipta, Hormat, Keyakinan dan Ihsan.

“Kita di TV Alhijrah sentiasa berusaha untuk menyediakan kandungan berilmiah serta menyokong dasar-dasar kerajaan melalui program-program bersesuaian.

“Falsafah Malaysia MADANI akan dikembangkan di TV Alhijrah dan kami juga akan memastikan program Al-Falah di bawah Menteri di Jabatan Perdana Menteri (Hal Ehwal Agama) akan terus disebarluaskan,” kata Mohd Khair. – Alhijrah Online

Penulis adalah Pengurus Berita dan Ehwal Semasa yang juga antara wartawan penyiaran berita terawal di TV Alhijrah sejak penubuhan saluran Islamik itu pada 2010.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


CIKGU FADLI DIGUGUR PERTUDUHAN, BEBAS DARIPADA TINDAKAN TATA TERTIB

KUALA LUMPUR: Mohd Fadli Mohamed Salleh, guru sekolah yang menjadi tular di media sosial selepas mendakwa berdepan tindakan kerana menyuarakan pandangan mengenai silibus pembelajaran, malam ini mengesahkan beliau digugurkan daripada kesemua tiga pertuduhan dan dibebaskan daripada tindakan tata tertib.

Perkara itu disahkan oleh guru Sekolah Kebangsaan (1) Gombak itu sendiri, yang membacakan surat keputusan tindakan tatatertib daripada Kementerian Pendidikan (KPM), menerusi Facebook Live.

“Walau ramai sudah maklum.. Alhamdulillah ketiga-tiga pertuduhan (saya didapati) tidak bersalah dan bebas daripada apa-apa tindakan (tatatertib),” katanya yang berharap tindakan susulan diambil daripada perkara yang dibangkitkan beliau sebelum ini.

Terdahulu, tular di media sosial mengenai surat daripada KPM bertarikh hari ini yang menggugurkan guru Matematik itu daripada semua pertuduhan dan dibebaskan daripada tindakan tata tertib.

Mohd Fadli sebelum ini tular di media sosial selepas mendakwa dirinya berdepan tindakan dibuang kerja atau diturunkan pangkat daripada KPM dipercayai kerana sering menegur berkaitan pelbagai isu persekolahan.

Perkara itu mendapat perhatian Perdana Menteri Datuk Seri Ismail Sabri Yaakob yang berharap situasi menang-menang dapat dicapai dalam perkara itu.–AlHijrah Online


GAZA BEBAS WABAK KORONAVIRUS

GAZA: Wilayah konflik Gaza yang dikepung setakat ini bebas dari wabak koronavirus, demikian laporan agensi berita Xinhua.

“Tiada kes jangkitan koronavirus di Gaza setakat ini,” kata Pengarah Jabatan Perubatan Pencegahan Kementerian Kesihatan Palestin, Majdy Dhair.

Dhair berkata 30 kes yang dikesan beberapa hari sebelum ini disahkan negatif COVID-19.

Pihak berkuasa
di Gaza yang diperintah Hamas mengambi langkah pencegahan sejak virus merbahaya
itu menular di wilayah Asia Barat.

Dua minggu lalu,
sebuah hospital lapangan dibangunkan di sempadan Rafah antara Gaza dan Mesir
yang mempunyai kapasiti rawatan 150 pesakit sehari.

Kumpulan doktor juga
digerakkan ke sempadan bagi menjalankan saringan dengan hanya mereka dengan
suhu normal dibenarkan masuk ke Gaza.

“Setiap warga perlu menandatangani surat akuan sebelum menyeberangi sempadan Mesir ke Gaza,” kata Dhair menjelaskan mereka yang pulang tidak boleh keluar rumah selama 14 hari.

Kesemua langkah pencegahan
itu dilakukan bagi membendung penularan wabak koronavirus.

Ketika ini, 52 bilik disediakan di sempadan Rafah bagi merawat mereka yang disyaki dijangkiti koronavirus dengan doktor bersiapsiaga dengan sebarang kemungkinan. – AlHijrah Online


TIADA PERUNTUKAN BAHARU DISEDIAKAN UNTUK IKLAN, PROMOSI MALAYSIA MADANI PADA 2023 – ANWAR

KUALA LUMPUR: Datuk Seri Anwar Ibrahim berkata tiada peruntukan baharu disediakan kerajaan pada tahun ini untuk kerja-kerja promosi dan publisiti dalam menghebahkan pencapaian Kerajaan MADANI dan Perdana Menteri.

Anwar berkata sebaliknya, kerajaan ketika ini hanya menggunakan lebihan yang diluluskan dan ditandatangani di bawah pentadbiran perdana menteri sebelum ini, Datuk Seri Ismail Sabri Yaakob bagi tujuan itu.

Ia termasuk bagi penyediaan papan iklan (billboard) serta penerbitan berkaitan dasar-dasar kerajaan seperti Malaysia MADANI, kerangka Ekonomi MADANI dan Belanjawan 2024.

“Sejak 2020 sehingga 2022, kerajaan telah membelanjakan sebanyak RM700 juta untuk iklan promosi dan publisiti. Ini bermakna sebanyak RM500 juta telah dibelanjakan semasa YB Pagoh (Tan Sri Muhyiddin Yassin) dan selebihnya oleh YB Bera (Datuk Seri Ismail Sabri Yaakob).

“Tetapi YB Bera tidak berbelanja setinggi itu, kerana (itulah) ada lebihan, sebab itu pada 2023 saya tidak ada apa-apa peruntukan selain meneruskan kontrak yang dibuat semasa YB Bera jadi Perdana Menteri. Jadi RM700 juta atau lebih kurang pada peringkat awal RM300 juta setahun bagi saya melanggar peraturan dan tatakelola selain keterlaluan,” kata beliau.

Anwar yang juga Menteri Kewangan berkata demikian semasa Waktu Pertanyaan-pertanyaan Menteri, di Dewan Rakyat hari ini, bagi menjawab P. Prabakaran (PH-Batu) berhubung jumlah yang dibelanjakan untuk mempromosi dan publisiti dalam menghebahkan pencapaian kerajaan menerusi semua platform media massa sejak 2020 hingga kini.

Anwar berkata beliau telah mengarahkan Kementerian Kewangan supaya meluluskan peruntukan tidak melebihi RM100 juta setahun bermula tahun depan berbanding RM300 juta setahun yang dibelanjakan kerajaan terdahulu.

Biarpun menyedari keperluan dan penjelasan mengenai dasar-dasar yang dilakukan kerajaan itu perlu, namun Anwar berkata kerajaan tidak seharusnya dibebankan dengan iklan dan publisiti tambahan untuk promosi.

“Program-program kerajaan termasuk beberapa langkah baharu seperti Ekonomi MADANI, transisi tenaga dan Pelan Induk Perindustrian Baharu 2023 dan belanjawan tentunya perlu diterangkan kepada rakyat.

“Kita gunakan jentera serta majlis-majlis sedia ada dan menteri-menteri dan timbalan-timbalan menteri juga diarah agar turun ke bawah. Selain program biasa, (menteri dan timbalan menteri) bantu turun menjelaskan kepada rakyat. Peruntukan yang kecil ini, akan dimanfaatkan untuk menyediakan beberapa iklan dan penerbitan yang boleh beri penjelasan lanjut.

“Saya tidak fikir ini terlalu menimbulkan masalah sekiranya kita mempunyai program jelas dan turun menyantuni rakyat, tetapi untuk berbelanja lebih, saya tidak fikir ia selaras dengan prinsip pengurusan cekap dan tatakelola yang kita sebut selama ini,” kata beliau. — AlHijrah Online


MAYAT WARGA EMAS REPUT DITEMUI DALAM KEBUN

TAIPING: Mayat seorang lelaki warga emas yang telah reput ditemukan dalam kawasan kebun jambu berdekatan Taman Kaya, di sini, Khamis lalu.

Menurut Ketua Polis Daerah Taiping ACP Osman Mamat, penemuan mayat dikenali sebagai Lee Chong Tick yang berusia 62 tahun itu dimaklumkan orang awam kira-kira jam 6.45 petang.

Katanya, sepasukan anggota dari Balai Polis Simpang telah bergerak ke lokasi kejadian dan mayat lelaki berbangsa Cina itu ditemui dalam keadaan terlentang dan reput.

“Pihak polis telah membuat pemeriksaan ke atas si mati dan mendapati tiada sebarang tanda berunsur jenayah pada tubuh si mati.

“Semasa mengalihkan tubuh si mati, didapati keadaan tulang berselerak,” katanya.

Ujarnya saksi kejadian memaklumkan mangsa berkemungkinan ingin memanjat pagar untuk masuk ke dalam kebunnya.

Osman berkata, kes tersebut diklasifikasikan sebagai mati mengejut.

Mayat mangsa telah dibawa ke Hospital Taiping untuk membuat ujian COVID-19 sebelum bedah siasat yang dijadualkan hari ini.—AlHijrah Online


KANAK-KANAK HIPERAKTIF MAUT TERJATUH DARI TINGKAT 11 PANGSAPURI

KUALA LUMPUR: Seorang kanak-kanak lelaki berusia enam tahun maut dipercayai terjatuh dari kediamannya di tingkat 11 di Pangsapuri Intan, Taman Puchong Intan, Subang Jaya, dekat sini, petang semalam.

Ketua Polis Daerah Subang Jaya ACP Abd Khalid Othman berkata pihaknya menerima maklumat kejadian pada 6.45 petang.

Beliau berkata mayat kanak-kanak berkenaan ditemukan terlentang di atas bumbung tempat letak kenderaan di aras dua bangunan tersebut.

“Siasatan awal mendapati mangsa yang mempunyai masalah Attention Deficit Hyperactive Disorder (ADHD) atau hiperaktif itu sedang bermain permainan video bersama tiga adik-beradik yang lain sebelum disedari hilang.

“Ketika kejadian, ibu mangsa berada di rumah dan bekerja secara dalam talian manakala bapa kanak-kanak itu berada di kuil,” katanya dalam kenyataan hari ini.

Abd Khalid berkata setakat ini, polis mendapati tiada unsur jenayah dalam kes berkenaan dan siasatan masih dijalankan mengikut Seksyen 33 Akta Kanak-Kanak 2001.–AlHijrah Online


PAS PEROLEH MAJORITI MUDAH DI KELANTAN, TERENGGANU

KUALA LUMPUR: Parti Islam Se-Malaysia (PAS) berjaya mengekalkan pemerintahan di Kelantan dan Terengganu setelah memperoleh majoriti lebih 50 peratus daripada jumlah kerusi yang dipertandingkan pada Pilihan Raya Negeri (PRN) hari ini.

Pengerusi Suruhanjaya Pilihan Raya (SPR), Tan Sri Abdul Ghani Salleh berkata setakat pengiraan undi pada pukul 9.45 malam, PAS memenangi sejumlah 17 kerusi daripada 32 kerusi dipertanding di Terengganu.

Dalam satu kenyataan hari ini, beliau berkata bagi negeri Kelantan pula, PAS menang sejumlah 23 kerusi daripada 40 kerusi diperuntukkan dalam PRN kali ini.–AlHijrah Online


PERMIT IMPORT GANDUM DIBATALKAN – PM

KUALA LUMPUR: Perdana Menteri Datuk Seri Ismail Sabri Yaakob hari ini mengumumkan permit import (AP) gandum dibatalkan.

Beliau berkata perkara berkenaan dipersetujui Ahli Jemaah Menteri pada Mesyuarat Kabinet hari ini yang diawalkan sehari bagi membincangkan isu peningkatan kos sara hidup dan penawaran bahan makanan.

“Semua kementerian juga diminta menyenaraikan AP bagi barangan lain yang boleh dimansuhkan untuk menjaga kepentingan pengguna Keluarga Malaysia,” katanya dalam kenyataan hari ini selepas selesai mempengerusi mesyuarat Kabinet.

Sebelum ini, Ismail Sabri turut mengumumkan pemansuhan AP bahan makanan dalam langkah memastikan bekalan makanan negara mencukupi.

Isu jaminan bekalan makanan menjadi perhatian serius bermula selepas Indonesia dilapor melarang eksport kelapa sawit, kemudian diikuti langkah India yang melaksana larangan eksport gandum.

Terbaharu, ayam menjadi isu negara selepas dilaporkan bekalannya berkurangan dalam negara.

Perdana Menteri hari ini turut mengumumkan AP ayam dimansuhkan termasuk ayam bulat dan keratan ayam bertujuan meningkatkan peluang penglibatan pengimport menyediakan lebih banyak sumber bekalan sebagai antara langkah jangka pendek mengatasi isu bekalan ayam buat masa ini.–AlHijrah Online


PKPB: AKTIVITI PENGGAMBARAN DIBENARKAN DENGAN SOP KETAT SELEPAS AIDILFITRI

KUALA LUMPUR: Aktiviti penggambaran filem, drama dan iklan ketika tempoh Perintah Kawalan Pergerakan Bersyarat (PKPB) dibenarkan dengan syarat pematuhan Prosedur Operasi Standard (SOP) ketat.

Menteri Kanan (Keselamatan), Datuk Seri Ismail Sabri Yaakob berkata perkara itu diputuskan Mesyuarat Khas Menteri-Menteri dengan kebenaran aktiviti penggambaran akan bermula selepas perayaan Aidilfitri.

Katanya, pihak produksi perlu mematuhi SOP ditetapkan Majlis Keselamatan Negara (MKN) dan Kementerian Kesihatan Malaysia (KKM).

“Antara SOP perlu dipatuhi ialah melakukan mesyuarat dan uji bakat secara dalam talian, mengemukakan rekod perjalanan semua tenaga produksi dan artis bagi tempoh empat minggu sebelum penggambaran dan memastikan tidak lebih daripada 20 orang terlibat dalam setiap sesi penggambaran.

“Syarikat produksi juga perlu melantik seorang penyelia keselamatan bagi memastikan pematuhan SOP di semua peringkat produksi. Perkhidmatan bufet bagi petugas dan artis adalah tidak dibenarkan dan makanan perlu dihidangkan secara pek individu,” katanya dalam sidang media harian PKPB yang disiarkan stesen TV tempatan hari ini.

Pihak industri sebelum ini dilaporkan meminta kerajaan membenarkan sesi penggambaran ketika tempoh PKPB selepas Perintah Kawalan Pergerakan (PKP) dikuat kuasakan sejak 18 Mac lalu dan kini disambung dengan PKPB hingga 9 Jun depan bagi membendung wabak COVID-19.

Mengulas lanjut, Ismail Sabri menjelaskan jurusolek dan penata rias juga perlu menggunakan pelindung muka, selain memastikan kerap mencuci tangan sebelum dan selepas membuat dandanan artis.

Bagaimanapun, beliau menegaskan penggambaran atau rakaman pentas dan persembahan secara langsung yang melibatkan tontonan ramai adalah tidak dibenarkan bagi mengekang penularan COVID-19. – AlHijrah Online


Pembinaan klinik di Semenyih diteruskan

KUALA LUMPUR – Pembinaan klinik di Semenyih akan tetap diteruskan meskipun keputusan Pilihan Raya Kecil (PRK) Dewan Undangan Negeri (DUN) Semenyih tidak memihak kepada calon Pakatan Harapan.

Menteri Kesihatan, Datuk Seri Dr. Dzulkefly Ahmad berkata, cadangan itu akan diteruskan bagi menyantuni dan menangani kesesakan yang dihadapi  Klinik Kesihatan Semenyih dan Beranang.

“Saya yakin kita akan dapat satu lokasi tanah dan peruntukan daripada kerajaan negeri untuk merealisasikan cadangan yang disebutkan calon kami (PH)”, kata beliau dalam sidang media selepas menyertai acara Run  for Rare bersempena dengan Hari Penyakit Nadir Sedunia yang disambut  pada hari terakhir bulan Februari setiap tahun.

Bagaimanapun, beliau belum menetapkan jangkaan masa pembinaan klinik berkenaan.

Pada 25 Februari lalu, Datuk Seri Dr Dzulkefly mencadangkan agar satu klinik lagi dibina di Semenyih memandangkan Klinik Kesihatan Semenyih dan Beranang tidak boleh dibesarkan disebabkan kekangan tempat.

Selain itu, fasiliti di Hospital Kajang yang terletak berhampiran dengan Semenyih akan ditambah baik, termasuk pembinaan klinik wanita dan kanak-kanak.


WARGA EMAS MAUT DILANGGAR MOTOSIKAL KETIKA LINTAS JALAN

LABUAN: Seorang lelaki warga emas maut dilanggar sebuah motosikal ketika melintas Jalan Patau-Patau, berhampiran Jambatan Sebor Saguking di sini malam tadi.

Ketua Polis Daerah Labuan Supt Mohd Hamizi Halim berkata kejadian kira-kira 10.20 malam itu menyebabkan mangsa, Abdillah Abas, 65, yang beralamat di Kampung Gersik, di sini, meninggal dunia ketika dirawat di Unit Kecemasan Hospital Labuan.

Beliau berkata kemalangan berlaku apabila motosikal jenis Yamaha Lagenda ditunggang lelaki berusia 26 tahun itu, yang juga penghantar p-hailing sedang dari arah Patau-Patau menghala ke pusat bandar telah terlanggar mangsa yang datang dari pembahagi jalan dipercayai ingin melintas jalan.

“Penunggang itu cedera parah dan dirawat di hospital sama manakala kemalangan sedang disiasat lanjut mengikut Seksyen 41 (1) Akta Pengangkutan Jalan 1987,” katanya dalam kenyataan.

Beliau meminta orang ramai yang mempunyai maklumat kejadian tampil membantu polis bagi melengkapkan siasatan. –AlHijrah Online


PENGUSAHA TAPAK PERKHEMAHAN, DUA PEKERJA DIPANGGIL POLIS BANTU SIASATAN

BATANG KALI: Polis telah memanggil pengusaha tapak perkhemahan Father’s Organic Farm dan dua pekerjanya bagi membantu siasatan berhubung tragedi tanah runtuh yang setakat ini telah mengorbankan 24 nyawa.

Ketua Polis Daerah Hulu Selangor, Supt Suffian Abdullah berkata lelaki tempatan berusia 50-an dan dua pekerja lelaki berusia lingkungan 30-an itu, hadir di Ibu Pejabat Daerah Hulu Selangor petang semalam.

“Kemungkinan (pada masa akan datang) kita akan memanggil lagi pihak-pihak yang terlibat untuk membantu siasatan,” katanya dalam sidang media bersama Pengarah Jabatan Bomba dan Penyelamat Selangor Datuk Norazam Khamis di lokasi kejadian di sini hari ini.

Sebelum ini Menteri Pembangunan Kerajaan Tempatan Nga Kor Ming berkata tapak perkhemahan berkenaan diusahakan tanpa lesen kebenaran beroperasi daripada Majlis Daerah Hulu Selangor.

Dalam kejadian sekitar 2.42 pagi Jumaat, runtuhan tanah sepanjang hampir 300 meter dan setinggi 70 meter telah menimpa tapak perkhemahan itu, di Jalan Genting-Batang Kali di sini.

Dalam pada itu, Suffian berkata 15 mayat mangsa tragedi iaitu dua lelaki dewasa, lapan perempuan dewasa, dua kanak-kanak lelaki dan tiga kanak-kanak perempuan telah diserahkan kepada keluarga mereka semalam.

Katanya sembilan lagi mayat masih berada di Hospital Sungai Buloh untuk bedah siasat dan tuntutan oleh waris.

“Kita memohon waris dan keluarga terlibat, rakan-rakan (yang) tahu tentang maklumat ini supaya pergi ke Hospital Sungai Buloh untuk membuat pengecaman bagi memudahkan urusan pengembalian mayat kepada keluarga,” katanya.

Beliau berkata pihaknya mempunyai pasukan khas di hospital bagi membantu menguruskan aspek dokumentasi dan urusan penyerahan mayat kepada keluarga mangsa terlibat.

Operasi mencari dan menyelamat hari ini memasuki hari ketiga dan setakat semalam, sembilan masih hilang dan 61 orang selamat daripada keseluruhan 94 mangsa.–AlHijrah Online


RM30 JUTA UNTUK PEMBELIAN KAMERA BADAN, ELAK ANGGOTA DIFITNAH

KUALA LUMPUR: Anggota Polis Diraja Malaysia (PDRM) akan dibekalkan dengan kamera badan atau body-worn camera bagi melindungi perbuatan fitnah daripada penjenayah ataupun orang tidak bertanggungjawab.

Perdana Menteri Tan Sri Muhyiddin Yassin berkata, kerajaan telah meluluskan peruntukan RM30 juta bagi pembelian alat kamera berkenaan.

“Dengan penggunaan kamera badan berteknologi tinggi dan canggih, saya percaya moral dan keyakinan anggota PDRM dapat dipertingkatkan semasa melakukan operasi dan penugasan yang telah ditetapkan,” katanya ketika berucap pada Perbarisan Sambutan Peringatan Hari Polis Ke-214 di ibu negara pagi tadi.

Kata Muhyiddin, walaupun negara sedang berdepan dengan situasi ekonomi yang mencabar, kerajaan tetap prihatin menjaga kebajikan dan komited untuk terus melindungi warga PDRM.

Tambah beliau kerajaan juga telah bersetuju untuk memanjangkan imbuhan kewangan RM500 kepada semua penerima Pingat Jasa Pahlawan Negara (PJPN), tidak kira sama ada kepada penerima pingat yang sedang bertugas atau sudah bersara daripada perkhidmatan.

“Pemberian imbuhan ini akan dimanfaatkan oleh lebih 80,000 penerima PJPN, termasuk 40,000 penerima pingat yang sudah bersara daripada perkhidmatan,” katanya.

Kerajaan juga katanya amat prihatin terhadap keperluan pasukan polis untuk meningkatkan keupayaannya.

Muhyiddin berkata sungguhpun ia melibatkan kos tambahan kepada kerajaan, namun pertimbangan akan tetap dilakukan sekiranya wujud keperluan peruntukan bagi memperlengkapkan pasukan polis. – AlHijrah Online


LANJUTAN PKP 2.0 DENGAN SOP KETAT, PASAR RAYA DIHADKAN JUMLAH PENGUNJUNG

KUALA LUMPUR: Prosedur Operasi Standard (SOP) yang lebih ketat akan dilaksanakan ketika tempoh lanjutan Perintah Kawalan Pergerakan (PKP) 2.0 bermula 5 hingga 18 Februari 2021.

Menteri Kanan (Keselamatan) Datuk Seri Ismail Sabri Yaakob berkata, antara SOP yang akan diperketatkan ialah had jumlah pengunjung yang dibenarkan memasuki sesebuah pasar raya pada satu-satu masa.

“Contoh sebelum ini pasar raya tiada had jumlah dan ini menyebabkan perkumpulan besar di pasar raya.

“Selepas ini kita balik ke cara lama iaitu masuk ke pasar raya kena dihadkan jumlah pengunjung,” katanya dalam sidang media hari ini.

Menurut Ismail Sabri, penjelasan lebih lanjut akan dibuat Majlis Keselamatan Negara (MKN) berhubung SOP yang diperketatkan.

Dalam pada itu beliau turut memaklumkan ketika ini banyak perniagaan yang tidak dibenarkan untuk beroperasi menghantar permohonan agar diberi kelonggaran untuk dibuka.

Permohonan tersebut katanya termasuklah daripada pengusaha kedai cuci kenderaan dan kedai gunting rambut.

Ujarnya MKN sedang meneliti semua permohonan tersebut dan kebenaran hanya akan diberikan selepas penilaian KKM, agensi dan kementerian berkaitan. – AlHijrah Online


KERAJAAN HARAMKAN FILEM MENTEGA TERBANG

PUTRAJAYA: Kerajaan mengharamkan penayangan serta publisiti filem kontroversi, Mentega Terbang di seluruh negara.

Perintah itu dibuat menerusi Warta Kerajaan P.U (A) 2662 Akta Penapisan Filem 2002, Perintah Penapisan Filem (Larangan) 2023 bertarikh 21 Ogos 2023.

Perintah tersebut turut ditandatangani Menteri Dalam Negeri, Datuk Seri Saifuddin Nasution Ismail.

“Menteri melarang penayangan, pempameran, pengedaran, pemilikan, penyebaran atau penjualan filem yang diperihalkan dalam jadual bertentangan dengan kepentingan awam di seluruh Malaysia.

“Bagi maksud perintah ini, filem yang disebut dalam sub perenggan, hendaklah termasuk bahan publisiti filem itu,” menurut warta terbabit.

Warta tersebut merujuk kepada filem Mentega Terbang arahan Khairil Anwar Jailani, terbitan Anomalist Production dan Meng Kheng Entertainment.

Sebelum ini Jabatan Kemajuan Islam Malaysia (JAKIM) mendapati filem ‘Mentega Terbang’ mempunyai pertentangan jelas dengan akidah serta cara kehidupan umat Islam di Malaysia yang beraliran Mazhab Syafie.

Filem tersebut memaparkan kisah konflik keagamaan yang dialami seorang remaja Islam bernama Aisyah.

Antara babak yang menjadi kontroversi dalam Mentega Terbang adalah ketika Aisyah meminta daging babi daripada rakan bukan Islamnya untuk dimakan, selain babak bapa remaja itu yang membenarkannya memeluk agama lain.—AlHijrah Online


KERAJAAN PERSEKUTUAN SERAH PERUNTUKAN LEBIH RM56 JUTA KEPADA SELANGOR

KUALA LUMPUR: Kerajaan persekutuan hari ini telah menyerahkan peruntukan kewangan Jabatan Kemajuan Islam Malaysia (JAKIM) bernilai RM56,412,369.60 kepada Selangor bagi tahun 2023.

Ketua Pengarah JAKIM, Datuk Hakimah Mohd Yusoff berkata, agihan tersebut merupakan imbuhan tahunan dan elaun kepada 11,558 guru Kelas Al-Quran Dan Fardhu Ain (KAFA), imam, bilal, siak dan guru takmir seluruh Selangor.

“Perincian peruntukan ini adalah bagi pembayaran imbuhan sebanyak RM850.00 sebulan kepada 752 imam, elaun sebanyak RM900.00 sebulan kepada 242 guru takmir, elaun bulanan sebanyak RM1,261.35 kepada 2,800 guru KAFA, caruman tahunan Pertubuhan Keselamatan Sosial (Perkeso) sebanyak RM232.80 kepada 2,482 imam, bilal, siak dan guru takmir.

“Peruntukan ini juga termasuk bayaran khas One-Off sebanyak RM600.00 kepada 752 imam, 1488 bilal dan siak, 242 guru takmir dan 2,800 guru KAFA,” katanya dalam kenyataan hari ini.

Ujarnya peruntukan kewangan JAKIM kepada negeri Selangor ini adalah sebahagian daripada jumlah RM1.5 bilion bajet pengurusan dan pembangunan hal ehwal Islam tahun 2023 yang telah diumumkan Perdana Menteri dan Menteri Kewangan Datuk Seri Anwar Ibrahim dalam pembentangan Bajet 2023 di Dewan Rakyat pada Februari lalu.

Majlis penyerahan replika cek oleh Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar kepada Sultan Selangor Sultan Sharafuddin Idris Shah telah diadakan di Istana Alam Shah, di Klang hari ini.

Hakimah berkata beliau berharap dengan peruntukan tersebut pengurusan hal ehwal Islam di negara ini akan dapat terus diperkasakan bagi membina generasi Al-Falah (berjaya) yang berkualiti selaras dengan aspirasi Malaysia Madani.– AlHijrah Online


OPERASI SAR GUNUNG SENYUM TAMAT, ‘MANGSA’ DIPERCAYAI TIDAK WUJUD

KUANTAN: Operasi mencari dan menyelamat (SAR) seorang lelaki yang dikatakan hilang di Hutan Gunung Senyum di Temerloh dekat sini, ditamatkan hari ini, selepas ‘mangsa’ terlibat dipercayai tidak wujud.

Pegawai Perhubungan Awam Jabatan Bomba dan Penyelamat Malaysia (JBPM) Pahang Zulfadli Zakaria berkata operasi SAR diaktifkan petang semalam selepas pihaknya dimaklumkan terdapat dua mangsa hilang di hutan itu.

Maklumat diterima daripada seorang lelaki berusia 29 tahun yang menghubungi talian kecemasan sekitar 5 petang semalam, memaklumkan dirinya sesat, sebelum berjaya ditemukan pasukan penyelamat kira-kira tiga jam kemudian.

“Mangsa yang dijumpai dalam keadaan keletihan memaklumkan telah meninggalkan rakannya yang sangat keletihan sementara dia cuba mencari bantuan. Bagaimanapun, usaha untuk mengesan rakan mangsa yang dikatakan berusia 20-an gagal.

“Siasatan awal mendapati mangsa yang mempunyai rekod sakit mental dipercayai mengalami gangguan dan rakannya yang didakwa turut sesat sebenarnya tidak wujud,” katanya dalam kenyataan hari ini.

Selain bomba, operasi SAR juga disertai polis, Angkatan Pertahanan Awam Malaysia, Jabatan Perhutanan dan penduduk setempat. –AlHijrah Online